5 Penerbangan Tanpa Henti Paling Panjang Di Dunia

Walaupun ia merupakan medium pengangkutan yang paling mahal, namun penerbangan sentiasa menjadi pilihan penumpang.

Selain daripada merupakan satu-satunya pengangkutan yang membolehkan kita bergerak jauh, sesetengah syarikat penerbangan menyediakan perkhidmatan yang sangat menakjubkan sehinggakan tidak terasa masa yang panjang berlalu.

Namun, jika anda menaiki pesawat dengan penerbangan tanpa henti yang terpanjang di dunia, kisahnya agak berbeza.

iluminasi.com kongsikan 5 penerbangan tanpa henti paling panjang di dunia.

Dengan harga RM2,800, penumpang dari Los Angeles, California boleh terbang secara terus ke Singapura dengan United Airlines.

Namun, terbang dengan United Airlines bukanlah sesuatu yang mudah. Penerbangan secara terus sejauh 14,113 kilometer yang mengambil masa lebih daripada 17 jam adalah yang ke-5 terpanjang di dunia.

United Airlines mempunyai rating yang sangat lemah dalam pelbagai segi, termasuklah kerap menunda penerbangan, penyediaan makanan yang teruk, hiburan yang tak menyeronokkan, servis yang tidak memuaskan dan banyak lagi.

Untuk terbang ke New Zealand yang berada di kawasan terasing bukanlah sesuatu yang mudah disebabkan tempoh masa yang sangat panjang.

Penerbangan ke-4 paling panjang di dunia adalah dari Dubai, Emiriah Arab Bersatu ke Auckland, New Zealand iaitu selama 17 jam 5 minit.

Syarikat penerbangan 5 bintang yang berpangkalan di Dubai iaitu Emirates melangsungkan penerbangan secara terus ini setiap hari.

Bagi mengelakkan keletihan, pastikan anda berjalan di atas pesawat agar peredaran darah sampai ke bahagian kaki.

Namun, Emirates adalah syarikat penerbangan yang direka untuk membuatkan masa anda berlalu tanpa disedari yang mana telah memenangi anugerah Skytrax bagi kategori hiburan terbaik tahun demi tahun.

Walaupun jarak 14,200 kilometer adalah tersangat jauh namun anda boleh menghabiskan masa dengan menonton filem-filem terbaik dari seluruh dunia.

Adalah sangat menyenangkan untuk menaiki penerbangan terus kerana tak perlu bimbang untuk menukar pesawat, menunggu di lapangan terbang dan kemungkinan terlepas penerbangan.

Tetapi jika anda berada dalam penerbangan lebih daripada 16 jam, mungkin tempoh penukaran penerbangan boleh menjadi satu kelegaan bagi anda.

Anda boleh sampai ke Australia secara langsung tanpa berhenti dari United Kingdom jika boleh bertahan berada di atas udara hampir 18 jam.

Syarikat penerbangan paling popular dari Australia, Qantas memperkenalkan laluan baru pada awal tahun 2018 yang menghubungkan London dengan Perth.

Penumpang kini boleh terbang engan Boeing 787-9 Dreamliner selama 17 jam 20 minit merentasi Bumi, melengkapkan perjalanan epik sejauh 14,499 kilometer.

London adalah satu daripada sepuluh lapangan terbang paling sesak di dunia dan menjadi sebahagian daripada laluan pengembara apabila memasuki Eropah atau United Kingdom.

Manakala Perth pula adalah antara salah satu bandar yang paling kurang dilawati di Australia, di belakang Sydney dan Melbourne.

Harap-harap penerbangan terus ini akan menarik lebih banyak orang ke semua kawasan yang belum diterokai dan sangat indah di Australia.

Penerbangan dari Auckland, New Zealand ke Doha, Qatar adalah penerbangan tanpa henti paling panjang di dunia ketika ini.

Ia memegang kedua-dua rekod dari segi jarak perjalanan sejauh 14,536 kilometer dan juga tempoh iaitu 18 jam dan 5 minit.

Jika anda bakal menaiki penerbangan ini, anda lebih baik bersedia.

Ia bukan sekadar menyediakan perkara yang hendak dilakukan dalam tempoh yang panjang ini sebaliknya bersiap sedia untuk menghidratkan diri secara berkala dan meregangkan kaki anda setiap saat.

Perjalanan selama 18 jam tanpa henti bukan satu gurauan bagi tubuh badan dan minda anda. Qatar Airways melakukan segala-galanya bagi memastikan anda untuk kekal selesa dan siuman termasuklah menghidangkan ais krim (bersama-sama makanan lain).

Namun, mereka mendapati bahawa ais krim adalah hidangan terbaik selepas melepasi 9 jam perjalanan. Apabila pesawat mendarat, akan kedengaran juruterbang berkata:

"Tahniah kerana berjaya mengharungi perjalanan udara paling panjang di dunia,".

Singapura sedang bekerja keras untuk menarik perhatian anda. Syarikat penerbangan negara ini adalah antara yang terbaik di dunia dan Lapangan Terbang Changi Singapura telah berada di kedudukan pertama selama lebih daripada 5 tahun.

Untuk memperkukuhkan kedudukan mereka sebagai inovator, Singapore Airline bakal melancarkan penerbangan terbaru iaitu dari Singapura ke Newark, Amerika Syarikat sejauh 15,343 kilometer bermula Oktober 2018.

Penerbangan ini akan menjadi penerbangan tanpa henti dengan tempoh terpanjang di dunia mengambil masa di antara 18 jam 30 minit sehingga 20 jam di udara.

Bukan itu sahaja, lapangan terbang terbaik ini baru-baru ini membangunkan hab untuk menghubungkan pelbagai terminal Lapangan Terbang Changi dengan kos RM5.16 bilion.

Hab yang diberi nama "Jewel" bakal siap dengan bentuk kubah terdiri daripada 9,000 keping kaca yang mengandugi taman 5 tingkat dengan air terjun indoor yang sangat menajubkan.


Apa dan Siapa Sebenarnya Illuminati?

Illuminati kerap kali dikaitkan sebagai sebuah organisasi rahsia, yang berkuasa mengawal dunia dengan 'tangan ghaib'. Namun adakah benar bahawa mereka mempunyai peranan dalam hal ehwal mengawal dunia, atau tuduhan ini hanya teori konspirasi semata-mata? Namun, sebelum mengupas lebih lanjut tentang persoalan ini, mari fahami apa dan siapa sebenarnya yang dimaksudkan dengan Illuminati (bukan iluminasi ya!).

Antara kesemua organisasi rahsia yang ada di dunia ini, yang paling terkenal dan paling misteri adalah Illuminati. Keahlian organisasi ini dikhabarkan terdiri daripada ramai selebriti terkenal dunia, termasuklah Beyonce, Katy Perry, Paris Hilton, Barack Obama, Adolf Hitler, Ratu England dan lain-lain lagi.

Terdapat banyak teori konspirasi yang mengaitkan Illuminati dengan insiden-insiden besar dunia, termasuklah pembunuhan presiden AS John F. Kennedy, 9/11 dan kematian Whitney Houston. Ada yang turut mengaitkan cabaran Ice Bucket Challenge sebagai sala satu agenda organisasi ini, selain daripada mengawal dunia. Jadi apa sebenarnya yang kita faham tentang Illuminati?

Pada tahun 1776, seorang profesor kolej yang sekular di Bavaria, Jerman iaitu Johann Adam Weishaupt telah berasa seolah dihina oleh rakan sekerjanya yang berfahaman Jesuit, yakni ahli Society of Jesus, sebuah jemaah keagamaan Gereja Katolik yang berasal dari Sepanyol pada abad ke-16. Terkesan dengan kata-kata rakannya itu, beliau membuat keputusan untuk menubuhkan sebuah organisasi masyarakat bagi menyebarkan idea 'Era Pencerahan'.

Usaha ini adalah untuk mengalihkan perhatian masyarakat daripada pergerakan pro-monarki, ketuanan Katolik kepada sebuah pergerakan yang lebih rasional, saintifik dan sekular. Memandangkan pengetahuan terhadap organisasi ini akan menyebabkan masalah dan padah kepada profesor tersebut, beliau dan rakan-rakan organisasinya menggunakan nama samaran, menyelubungi kumpulan mereka dengan aktiviti keupacaraan dan simbol.

Arahan Illuminati (The Order of Illuminati) secara khusus menolak Yahudi, Pagan, wanita dan penganut lain-lain agama atau kultus. Selepas beberapa ketika, Illuminati merasakan bahawa mereka perlu mengembangkan sayap dan keahliannya. Mereka akhirnya bergabung dengan sebuah organisasi lain, iaitu Freemasons yang sudah lama wujud. Freemasons adalah sebuah organisasi persaudaraan buruh yang rumit, yang kelihatan agak misteri, kerana simbol keagamaan dan upacara mereka yang lain daripada yang lain.

Selepas berjaya secara rasmi berjaya menyertai Freemason, ahli-ahli Arahan Illuminati yang berpangkat tinggi telah mencuba untuk merekrut diri mereka menjadi ahli atasan Freemason. Walaubagaimanapun, sebagai mazhab yang baru dengan kesetiaan yang berbeza, mereka mendapat kehormatan yang lebih rendah berbanding kumpulan asal.

Walaupun terdapat perbalahan dalaman antara Illuminati dan Freemason tentang asal usul pelbagai upacara, fokus politik dan sosial, serta lain-lain perbezaan yang remeh, Illuminati berjaya merekrut antara 650 hingga 2,500 ahli di Bavaria, ketika kemuncaknya pada sekitar tahun 1784. Sekitar waktu tersebut, sebuah kultus Kristian yang kurang difahami, yang dikenali sebagai Rosicrucianism, berjaya menyusup masuk Illuminati. Kumpulan tersebut adalah sangat warak, dan menolak idea pergerakan pencerahan, falsafah, saintifik dan rasional Illuminati.

Selepas pergaduhan dalaman dan serangan demi serangan daripada kumpulan luar, serta jumlah ahli yang terlalu ramai, rahsia organisasi ini akhirnya terbongkar, maklumat tentang kewujudan mereka sudah menjadi pengetahuan umum. Ramai ahli Illuminati telah didedahkan identitinya, dan sebahagian daripada mereka sebenarnya mempunyai jawatan yang tinggi dalam beberapa bidang berlainan.

Selepas dituduh menerbitkan sastera anti-agama, kerajaan Bavaria akhirnya mengharamkan segala organisasi rahsia yang ada, termasuklah Illuminati, dan merampas, dan kemudiannya menerbitkan banyak dokumen penting daripada para pengasas Illuminati. Ini secara efektifnya mengakhiri kewujudan kumpulan berkenaan, dan pengasas asalnya akhirnya melarikan diri daripada Jerman.

Beberapa tahun selepas berakhirnya Illuminati di Bavaria, beberapa buah buku telah ditulis, mendakwa bukan sahaja Illuminati masih wujud secara rahsia, malah mereka turut bersekongkol dalam banyak insiden antarabangsa, termasuklah dalam peristiwa Revolusi Perancis (French Revolution). Buku-buku ini disambut baik oleh masyarakat, dan menjadi terkenal, dan idea kewujudan Illuminati masih bertahan sehingga dunia moden hari ini.

Sejak akhir-akhir ini, idea tentang kebangkitan semula, atau kewujudan Arahan Illuminati yang berkuasa dan bertanggungjawab terhadap banyak peristiwa dunia, melalui ikonografi dan ritualisme telah menjadi sebuah teori konspirasi yang sangat popular dalam kalangan masyarakat dunia.

Walaubagaimanapun, tiada bukti kukuh yang menunjukkan kewujudan organisasi rahsi ini, atau sebarang hubungan antara organisasi atau kumpulan semasa dengan Bavarian Illuminati (Illuminati yang asal). Namun, bukankah itu yang mereka ingin kita fikirkan, bahawa mereka sebenarnya tidak wujud?

Apapun, sama ada mereka ini wujud atau tidak, perlu diingatkan bahawa teori konspirasi adalah sekadar teori konspirasi, tidak lebih daripada itu, melainkan ianya mempunyai bukti kukuh untuk menyokong sesuatu kenyataan, maka realitinya sudah sebaliknya.


5 Mitos Tentang Kaedah Membasuh Dan Mencuci Baju

Boleh dikatakan majoriti antara kita membasuh pakaian setiap hari. Tak kiralah sama ada di rumah, di kedai dobi layan diri atau pun kita menghantar pakaian untuk dibasuh di dobi konvensional, pakaian adalah sesuatu yang akan kita gunakan hari ke hari.

Membasuh baju bukanlah sesuatu yang menyeronokkan walaupun ada bantuan mesin. Ini kerana proses nak menyiapkan pakaian untuk dipakai, selalunya berakhir dengan peringkat nak melipat pakaian tu. Argh! Memang renyah betul nak lipat pakaian ni apatah lagi bagi yang dah berkeluarga.

Setiap hari membasuh memang mampu mewujudkan banyak kepercayaan serta petua berkenaan teknik mencuci pakaian yang betul. Hari ini kami kongsikan dengan anda 5 mitos tentang membersihkan pakaian yang kerap kita sebut atau amalkan, tetapi sebenarnya memberi kesan kepada kualiti basuhan kita.

Pasti ramai yang percaya dengan fahaman ini kan? Apatah lagi apabila kita gemar bau wangi yang datang bila baju kita dibasuh dengan sabun lebih. Realitinya, setiap pengguna mesin basuh perlu mengikut sukatan sabun yang betul mengikut tahap muatan pakaian.

Sabun yang berlebihan sebenarnya akan melekat pada pakaian sehingga menyebabkan cucian yang sepatutnya bersih, mempunyai sisa-sisa sabun yang tidak kelihatan. Sisa-sisa sabun ini pula mampu menyebabkan rasa tidak selesa pada kulit. Rujuk manual mesin basuh anda untuk mengetahui berapakah sukatan sabun yang betul yang kebiasaannya akan diukur bergantung kepada jumlah air yang akan digunakan.

Penggunaan mesin basuh layan diri menjadi sangat popular ketika ini dan salah satu opsyen yang kerap digunakan, adalah basuhan menggunakan air panas. Ini kerana air panas dikatakan memberikan kebersihan yang jauh lebih baik berbanding air pada suhu biasa. Realitinya, teknologi dalam pembangunan sabun basuhan baju serta teknologi mesin basuh sudahpun mengatasi faedah menggunakan air panas.

Sabun basuhan baju kini mempunyai enzim-enzim yang mampu membersihkan dalam keadaan air pada suhu biasa berbanding 10 ke 15 tahun dahulu, di mana sabun sukar berfungsi dengan berkesan dalam air sejuk.

Bagi mereka yang gemar menggunakan peluntur sama ada untuk pakaian putih atau berwarna, anda perlu tahu sabun dan peluntur tidak sepatutnya diletakkan dalam masa yang sama. Ini kerana sekiranya dicampurkan serentak, enzim dalam sabun akan dirosakkan oleh peluntur yang lebih aktif sifatnya.

Sekiranya mesin basuh anda mempunyai pintu tuang peluntur sendiri, gunakan saluran itu untuk memasukkan peluntur. Sekiranya tiada, tunggu lima minit selepas pusingan bermula sebelum memasukkan peluntur ke dalam pakaian. Dengan membenarkan sabun bertindak dahulu ke atas pakaian, barulah pembersihan yang lebih baik dapat dilakukan.

Ini salah satu tanggapan paling popular yang kerap kali disebut. Ada benarnya! Bagaimanapun, pakaian boleh mengecut sekiranya tatacara penggunaan mesin pengering tidak diikuti dengan betul. Apa yang berlaku selalunya kita menggunakan satu pusingan pengering dan mencampurkan banyak jenis pakaian serentak. Itu adalah yang menyebabkan pengecutan berlaku.

Tindakan yang perlu diambil adalah mengasingkan pakaian mengikut tatacara pengeringan dengan mesin yang betul. Setiap pakaian, berbeza tetapan suhu dan cara pengeringannya dengan mesin bergantung dengan bahannya.

Jika anda merasakan perkara itu leceh dan tidak mahu mengulangi kerja berulang kali hanya kerana keperluan pengeringan berbeza-beza, jemur saja di luar. Walaupun memakan masa, kosnya percuma. Elektrik pun tak diguna.

Kadang-kadang bila kita minum minuman seperti kopi misalnya, kopi yang tertumpah akan menyebabkan pakaian menjadi comot kerana warnanya yang gelap. Apatah lagi kalau kita gemar memakai baju berwarna cerah. Sekiranya ada tumpahan berlaku, yang penting jangan lap pada permukaan yang terkena tumpahan itu.

Sebaliknya lap pada bahagian dalam atau belakang tumpahan itu. Sekiranya anda mengelap tumpahan itu terus pada bahagian yang terkena, anda sebenarnya sedang menolak kotoran itu ke dalam fabrik pakaian. Dengan menolak dari dalam/belakang, anda menolak kotoran itu keluar daripada fabrik.


Sejarah Dan Asal-Usul Perkataan Gay Lesbian

Topik LGBT memang sesuatu yang kerap menjadi kontroversi apabila isu ini timbul di negara kita. Bermacam jenis pandangan boleh dilihat daripada pihak yang menyokong gerakan LGBT, pihak yang menentang ataupun pihak yang nampak cuba berada di kedudukan neutral.

Kami sudah menjelaskan secara ringkas pandangan kami berkenaan isu LGBT ini dalam artikel ini, kerana jelas berlawanan dengan pandangan Islam yang mewakili majoriti penduduk negara kita. Walaupun demikian, agak menarik juga untuk kami cuba membawa satu perkara yang jarang dibincangkan berkenaan terma LGBT itu sendiri - dari mana datangnya terma itu?

Perkataan 'lesbian' sebenarnya berpunca daripada nama sebuah pulau yang wujud ketika ini, bernama Pulau Lesbos. Pulau Lesbos terletak di Greece, turut sama dikenali dengan nama Pulau Midili oleh orang Turki merupakan sebuah pulau berkeluasan 1,633 km persegi. Pulau itu dinamakan pulau 'Lesbos' psempena nama Tuhan orang Greece yang dipercayai menjaga pulau tersebut dan nama itu diambil, bagi menamakan pulau tersebut.

Kisahnya, sewaktu zaman 630BC, wujud seorang wanita yang berpendidikan bernama Sappho yang tinggal di pulau tersebut. Menurut catatan sejarah, ibu bapa zaman tersebut gemar menghantar anak perempuan mereka supaya tinggal dengan Sappho bagi mendapatkan pendidikan serta belajar adat resam.

Sappho dikenali sebagai seorang yang pandai menulis sajak, gemar menjadikan rutin hariannya sebagai subjek. Dalam banyak hasil tulisannya, beliau suka menulis tentang kecantikan anak gadis yang dijagainya serta rasa cintanya kepada kaum sejenis.

Banyak pandangan berbeza berkenaan kesahihan perasaan songsang Sappho. Tidak ada bukti jelas adakah dia benar seorang yang mencintai kaum sejenisnya melainkan hujah yang dibuat berdasarkan sajak-sajak tulisannya. Walaupun demikian, sehingga abad ke 19 terma 'lesbian' masih lagi merujuk sama ada kepada penduduk pulau Lesbos atau wanita-wanita yang mengamalkan tabiat tidak bermoral.

Pada tahun 1890, terma 'lesbian mula digunakan dalam kamus Merriam-Webster bagi mendefinisikan wanita yang menyukai kaum sejenis beserta dengan satu lagi terma iaitu 'sapphism' yang merujuk pada nama Sappho sebelum terma itu mula dipopularkan masyarakat dunia ketika itu.

Ketika ini Sappho diangkat sebagai simbol homoseksualiti melibatkan wanita yang mencintai kaum sejenis dan namanya disebut-sebut sebagai contoh yang perlu diikuti oleh mereka yang percaya cinta sejenis di antara dua wanita, merupakan satu perkara yang patut menjadi norma semua.

Perkataan 'gay' pula sebenarnya pada mulanya langsung tidak berkait dengan sebarang bentuk hubungan di antara lelaki dengan lelaki. Perkataan 'gay' dibuktikan berpunca daripada perkataan Perancis Lama iaitu 'gai'. Perkataan itu membawa maksud seseorang individu yang sentiasa gembira, tidak ada kerisauan dan suka memakai pakaian berwarna-warni.

Pada abad ke 17, perkataan gay mula membawa maksud yang berbeza apabila termanya mula digunakan bagi melabelkan individu yang tidak mempedulikan sebarang bentuk etika dan moral, dalam mencari keseronokan atau kesenangan - berlawanan dengan amalan masyarakat ketika itu.

'Gay' mula digunakan bagi merujuk individu yang melacurkan diri, seperti 'gay prostitute' membawa maksud 'pelacur', 'gay man' membawa maksud lelaki yang gemar bertukar-tukar pasangan dan 'gay house' pula membawa makna rumah pelacuran.

Terma 'gay' berevolusi selepas itu, dengan label 'gay boy' merujuk kepada pemuda atau kanak-kanak yang menyediakan perkhidmatan seks dan 'gay cat' untuk pemuda yang menawarkan khidmat seks sebagai bayaran kepada individu yang boleh melindunginya.

Perkataan 'gay' mula digunakan bagi menggambarkan homoseksualiti dalam sajak yang ditulis oleh Gertrude Stein, yang bertajuk Miss Furr & Miss Skeene pada tahun 1922. Dalam sajak itu, Stein menggunakan perkataan 'gay' bagi menggambarkan rasa berahi yang ada di antara dua orang lelaki buat pertama kali dalam sejarah penerbitan.

Pada tahun 1938, sebuah filem bertajuk Bringing Up Baby menjadi filem pertama menggunakan secara terbuka perkataan 'gay' sebagai satu bentuk kecenderungan seksual berbentuk songsang, selepas watak utamanya terpaksa berpakaian wanita dan memberitahu kepada rakannya - dia sudah menjadi seorang gay yang membuatkan dia berpakaian sedemikian rupa.

Era 1960-an mengubah perkataan 'gay' untuk merujuk hanya kepada golongan homoseksual sepenuhnya dan tidak lagi merujuk kepada makna asalnya. Industri hiburan barat mula menggunakan terma 'gay' secara luas untuk homoseksual mempopularkan penggunaannya dalam filem, muzik dan media lain.

Sejarah membuktikan satu perkara, terma atau label yang popular seperti terma LGBT yang kerap kali disebutkan sekarang ini, sebenarnya adalah terma-terma baru yang diwujudkan sekitar era 1970-an.

Perkataan 'homoseksual' sendiri sebenarnya adalah perkataan yang tidak mempunyai sejarah panjang dan hanya pertama kali digunakan pada tahun 1869 bagi menggambarkan hubungan di antara dua individu sama jantina.

Tidak boleh dinafikan populariti terma atau label seperti gay dan lesbian ini dipacu agenda pihak-pihak tertentu yang mahu menormalisasikan cara hidup mereka di mata orang ramai.

Sekiranya disemak semula, amat jelas terma-terma ini masih boleh dianggap muda serta baru saja diperkenalkan, terutamanya perkataan 'gay' yang mengalami perubahan sangat ketara dari segi makna dan penggunaan sebenarnya.


11 Pemain Terbaik Piala Dunia Mengikut Nombor Jersi Dari 1 Hingga 11

Sama ada posisi penjaga gol, pertahanan, pemain tengah atau penyerang, kita telah melihat antara yang terbaik dalam yang terbaik di semua posisi ini bertempur sesama sendiri dalam kejohanan bola sepak terbesar di dunia sejak kelahirannya pada tahun 1930.

Kejohanan ini telah menjadi kemuncak bagi karier seseorang pemain bola sepak. Piala Dunia boleh mengubah karier seseorang pemain yang suram kepada sesuatu yang boleh diingat selama-lamanya.

Ramai pemain lagenda yang telah beraksi dalam sejarah 88 tahun Piala Dunia, dan iluminasi.com kongsikan 11 pemain terbaik yang pernah menyarung jersi di pentas Piala Dunia untuk nombor 1 hingga 11.

Antara penjaga gol terhebat sepanjang zaman, Gianluigi Buffon tak dapat dinafikan adalah penjaga gol terbaik dalam sejarah Piala Dunia.

Walaupun penjaga gol Kesatuan Soviet iaitu Lev Yashin adalah satu-satunya penjaga gol dalam sejarah yang pernah memenangi anugerah Ballor d'Or, namun Buffon mempunyai pengaruh yang lebih kuat dalam Piala Dunia.

Lev Yashin boleh dikatakan sebagai individu yang menjadi pengubah kepada penjagaan gol moden, namun dia gagal memperoleh kejayaan sebenar di Piala Dunia.

Sebalinya, Buffon telah memenangi kejohanan paling didambakan ini pada tahun 2006 dan hanya bolos 2 gol.

Buffon yang kini berusia 40 tahun telah beraksi di 5 pentas Piala Dunia untuk Itali dan tersemat sebagai penjaga gol terbaik Itali dalam sejarah.

Simpanan: Lev Yashin (Kesatuan Soviet), Oliver Kahn (Jerman), Gordon Banks (England)

Boleh dikatakan sebagai pemain pertahanan kanan terbaik dalam generasinya yang mempunyai pemikiran menyerang, Cafu menjadi tokoh pemain bola sepak di atas keterlibatannya dalam PIala Dunia.

Kerjaya Cafu dengan pasukan Selecao berlangsung selama 16 tahun di mana dia muncul dalam 4 Piala Dunia dan menjadi pemain pertama yang bermain dalam 3 final Piala Dunia.

Tak cukup dengan itu, daripada 3 final tersebut, Cafu berjaya menjulang 2 Piala Dunia iaitu pada tahun 1994 dan 2002.

Ikon bola sepak Brazil ini mencatatkan rekod 142 kali penampilan untuk negaranya dan berhak untuk mengatakan dirinya memberikan pengaruh yang besar dalam mereka bentuk semula peranan pertahanan kanan.

Mungkin ada yang tak pernah mendengar nama Paul Breitner. Namun, beliau adalah antara pemain terbaik dalam sejarah Jerman yang meninggalkan kesan yang mendalam dalam sejarah Piala Dunia.

Paul terkenal dengan penampilannya berambut afro. Pemain pertahanan kiri ini adalah sebahagian daripada pasukan Jerman tahun 1974 yang berjaya sampai ke perlawanan akhir dan mengalahkan Belanda yang dipimpin oleh Johan Cruyff.

Jerman menewaskan Belanda dengan jaringan 2-1, yang mana salah satu daripada gol Jerman dijaringkan oleh Paul.

Paul yang sudah bersara dipaksa untuk kembali bermain dalam Piala Dunia 1982, di mana dia sekali lagi menjaringkan gol pada perlawanan akhir namun tewas di tangan Itali dengan jaringan 3-1.

Jaringan gol Carlos Alberto yang tersangat menakjubkan menentang Itali pada perlawanan akhir Piala Dunia dikatakan antara gol yang paling hebat dalam sejarah perlawanan akhir Piala Dunia, melihatkan Brazil membenam Itali dengan jaringan 4-1.

Jika tidak diambil kira gol ini, Carlos juga telah mengetuai pasukan yang boleh dikatakan terhebat dalam sejarah Piala Dunia.

Perkara ini tidak boleh dilepas pandang untuk meingtiraf Carlos sebagai pemain yang memakai jersi nombor 4 terbaik, walaupun dikejar rapat oleh pencabarnya iaitu Jurgen Kohler.

Diberikan nama jolokan "Der Kaiser" yang bermaksud "maharaja", Franz Beckenbauer telah memenangi anugerah Ballon d'Or sebanyak dua kali.

Ia merupakan satu kejayaan besar bagi mana-mana pemain, tetapi ia lebih dahsyat bagi seorang pemain pertahanan dan merupakan satu fenomena.

Beckenbauer boleh dikatakan sebagai pemain pertahanan terbaik di Piala Dunia, namun istilah "pertahanan" tidak sempurna untuk pemain ini.

Dia telah merekabentuk semula posisinya membuatkan apa yang dahulunya sebagai posisi tengah satu dimensi kepada tugas "sweeper" di mana dia membawa bola dan menyertai bahagian serangan menjadi ciri utama permainannya.

Beckenbauer menjaringkan 5 gol di Piala Dunia dan pernah menjulang trofi berprestij ini sebanyak 1 kali.

Satu-satunya pemain yang berjaya mengetuai England menjulang Piala Dunia tersenarai dalam senarai pemain terbaik yang memakai jersei nombor 6.

Bobby Moore telah disenaraikan dalam senarai  Pemain Kesebelasan Utama Piala Dunia Terbaik pada tahun 1994 dan juga menjadi pemain di tangga kedua dalam anugerah Ballon d'Or pada tahun 1970 di belakang Gerd Müller dari Jerman.

Walaupun hanya pernah memenangi Piala Dunia sebanyak sekali sahaja, Bobby Moore meninggalkan warisan yang tidak terbanding pada kejohanan terbesar bola sepak ini.

Tersangat hebat sehinggakan sebuah stadium di Brazil dinamakan bersempena namanya, Garrincha pernah digelar sebagai pemain yang "lebih hebat daripada Pele" oleh sesetengah peminat bola sepak Brazil.

Apa yang membuatkan pemain sayap yang dinamik ini istimewa adalah salah satu ciri fizikalnya yang unik iaitu dilahirkan dengan satu kaki lebih pendek daripada yang satu lagi, membuatkan dia menukar arah larian dalam sekelip mata.

Garinccha berjaya memenangi anugerah Kasut Emas dan Pemain Terbaik kejohanan ketika Brazil menjuarai Piala Dunia 1962 tanpat kehadiran bakat besar seperti Pele kerana kecederaan.

Walaupun Pele dikatakan sebagai pemain terbaik dalam sejarah bola sepak, namun dia tidak berjaya memenangi anugerah Kasut Emas di Piala Dunia sebagaimana dilakukan oleh Garrincha.

Kerjaya antarabangsa bersama pasukan Jerman selama 20 tahun melihatkan Lothar Matthaus mengukuhkan kedudukannya dalam cerita rakyat Jerman dan juga kemahsyuran Piala Dunia.

Pemain terbaik untuk nombor 8 ini adalah pemain Jerman yang pertama memenangi anugerah Pemain Terbaik Dunia FIFA pada tahun 1991, terutamanya disebabkan oleh prestasinya pada Piala Dunia 1990 yang berjaya mengetuai Jerman menjulang trofi ini.

Lothar adalah salah satu daripada dua pemain padang (selain penjaga gol) yang telah bermain dalam 5 edisi Piala Dunia bersama dengan Rafael Marquez dari Mexico.

Dia juga memegang rekod bagi penampilan paling banyak di Piala Dunia iaitu sebanyak 25.

Matthaus adalah salah satu daripada hanya dua pemain luar yang telah bermain dalam lima edisi Piala Dunia bersama dengan Rafael Marquez dari Mexico, sementara Matthaus tidak memegang rekodnya untuk penampilan paling banyak di Piala Dunia dengan 25 tahun.

Diego Maradona menggambar Lothar Matthaus sebagai "musuh terbaik yang pernah dihadapinya".

Simpanan: Sandor Koscis (Hungary), Xavi Hernandez (Sepanyol), Dennis Bergkamp (Belanda)

Tiada siapa yang boleh menyangkal fakta bahawa beliau adalah pemain bola sepak terbaik dalam sejarah yang menyarung jersi nombor 9, apatah lagi dalam sejarah Piala Dunia.

O Fenomeno telah menjuarai 2 edisi Piala Dunia bersama pasukan Selecao sepanjang kerjayanya.

Ronaldo Luís Nazário de Lima atau lebih dikenali sebagai R9 memenangi anugerah Kasut Emas pada edisi 2002 selepas Brazil menewaskan Jerman dengan jaringan 2-0 yang mana kedua-dua gol dijaringkan beliau.

Kejayaan ini sekaligus menamatkan mimpi ngeri tewas kepada Perancis pada perlawanan akhir edisi 1998. Kehebatan beliau masih digunakan sebagai penanda aras dalam mengukur bakat muda dalam Piala Dunia seperti Kylian Mbappe.

Jika bukan disebabkan oleh masalah lututnya, Ronaldo pasti akan dianggap sebagai pemain terbaik Piala Dunia bagi semua posisi.

Simpanan: Gerd Müller (Jerman), Bobby Charlton (England), Roger Milla (Cameroon)

Apabila mana-mana pemain mencapai kejayaan yang sangat menakjubkan dalam bola sepak moden, tak kiralah betapa hebat pencapaian tersebut, nama Pele pasti akan kelihatan sebagai penanda aras.

Ini dengan mudah menggambarkan betapa hebatnya kesan yang ditinggalkan oleh pemain terbaik jersi nombor 10 dari Brazil ini.

Pele menempa nama di Piala Dunia ketika hanya berusia 17 tahun, menggalas tugas berat sebagai pemain skuad senior dalam kejohanan terbesar dunia sebelum mencecah usia dewasa.

Pele menjaringkan hatrick ketika Brazil menewaskan Perancis dengan jaringan 5-2 pada perlawanan separuh akhir edisi 1958, sebelum meledak lagi 2 gol pada perlawanan akhir menewaskan Sweden dengan jaringan 5-2.

Beliau masih dianggap sebagai salah seorang pemain yang terhebat pernah menyarungkan kasut bola dengan warisan yang ditinggalkannya dalam sukan ini.

Dan walaupun ramai pemain yang tersangat hebat pernah menyarung jersi nombor 10, Pele tetap menjadi pilihan yang mudah untuk ditabalkan sebagai pendahulu.

SImpanan: Diego Maradona (Argentina), Ferenc Puskás (Hungary), Zinedine Zidane (Perancis), Michel Platini (Perancis), Roberto Baggio (Itali), Rivaldo (Brazil)

Mungkin masa yang sangat panjang diperlukan untuk memadamkan rekod Miroslav Klose sebagai penjaring terbanyak dalam sejarah Piala Dunia dengan 16 jaringan dalam 24 penampilan sepanjang 4 kejohanan.

Klose juga memegang rekod jaringan terbanyak melalui tandukan dalam 1 edisi Piala Dunia, iaitu sebanyak 5 gol dalam Piala Dunia 2002 yang juga merupakan penampilan Piala Dunia pertamanya.

Walaupun prestasi Klose tidak sehebat di kelabnya, namun beliau sentiasa muncul di Piala Dunia dan menunjukkan prestasi mengagumkan.

Klose tersemat dalam sejarah Piala Dunia sebagai antara penyerang terbaik.


5 Sebab Kenapa Anda Tidak Perlu Beli Dan Makan Suplemen Tambahan

Majoriti daripada rakyat Malaysia dewasa dilaporkan mengambil makanan tambahan atau suplemen setiap hari. Corak pengambilan berat semakin meningkat dan kini ramai yang sejumlah besar wang setiap tahun untuk membeli makanan tambahan.

Malah, penjualan kini semakin berleluasa dengan terdapat produk yang menjanjikan hasil tak masuk akal, termasuk juga yang membawa kemudaratan.

Walaupun tersangat ramai orang yang menghabiskan wang ke atas produk-produk yang semakin meragukan ini tak bermakna anda juga perlu melakukan sedemikian.

iluminasi.com kongsikan 5 sebab mengapa kebanyakan suplemen adalah satu pembaziran wang dan masa.

Pernah tak anda melihat rakan anda yang makan makanan segera tetapi mengimbanginya dengan meminum air bikarbonat diet (Diet Coke atau Pepsi)?

Sama dengan Diet Coke atau Pepsi yang tak "menyihatkan" pilihan makanan segera yang dimakan, suplemen juga tidak mampu menggantikan hidangan makanan yang sihat.

Sepeti namanya, suplemen adalah bertujuan untuk menambah, dan bukannya untuk menggantikan.

Sudah tentu ia lebih mudah untuk anda hanya menelan pil, kapsul ataupun jus daripada memilih makanan yang penuh dengan vitamin dan nutrien.

Walau bagaimanapun, kebanyakan orang dewasa yang sihat boleh dan harus mendapatkan semua nutrien daripada pemakanan semulajadi sahaja.

Terdapat situasi di mana suplemen diperlukan, tetapi ia biasanya mempunyai kaitan dengan merawat kekurangan nutrien yang ditentukan oleh pegawai perubatan.

Vitamin B12 untuk vegetarian dan orang dewasa yang lebih tua dengan tahap B12 yang rendah

Kalsium dan vitamin D untuk mereka yang berisiko atau yang mempunyai osteoporosis

Fluorida untuk bayi lebih tua yang tinggal di kawasan-kawasan di mana bekalan air perbandaran tidak disalurkan

Vitamin K dalam dos penyembuhan tunggal untuk bayi baru lahir bagi mengelakkan pendarahan

Omega-3 asid lemak untuk orang yang berisiko sakit jantung yang tidak memakan ikan

Dalam sebuah persekitaran yang mana "lebih" seringkali dianggai sebagai "lebih baik", pengguna cenderung untuk berfikir bahawa jika satu suplemen itu membekalkan 100% kepada keperluan mereka, maka produk yang membekalkan 1000% pastinya 10 kali ganda lebih baik.

Sebenarnya, suplemen tidak berfungsi dengan sedemikian rupa. Tiada statistik saintifik yang menyokong bahawa mengambil suplemen dalam dos yang berlebihan (megados) dapat memberikan kebaikan kepada kesihatan sedia ada.

Megados umumnya dianggap sebagai amalan mengambil dos 10 kali ganda yang disyorkan.

Apabila dos berlebihan seperti ini diambil, beberapa suplemen vitamin larut lemak seperti vitamin A boleh menyebabkan kemudaratan dengan meningkatkan tahap toksik dalam badan.

Bahkan, vitamin larut air (yang mana dikumuhkan melalui air kencing jika diambil terlalu banyak) masih boleh memberikan kesan negatif kepada badan anda.

Sebagai contoh, pengambilan berlebihan nutrien larut air seperti vitamin C boleh menyebabkan cirit-birit serta ketidakselesaan perut dan usus.

Wanita yang hamil dan menyusu harus berhati-hati dengan suplemen termasuklah makanan tambahan herba.

Walaupun mengambil vitamin pra-melahirkan dengan zat besi dan asid folik adalah idea yang baik ketika hamil, namun keupayaan agen lain dalam suplemen untuk memasuki plasenta atau disebarkan melalui susu ibu juga boleh menimbulkan ancaman kepada kandungan atau bayi yang menyusu.

Kebanyakan produk suplemen belum diuji ke atas populasi seperti wanita hamil dan menyusu atau bayi dan kanak-kanak kecil. Maka, individu yang tergolong dalam kumpulan ini harus mengelak daripada mengambilnya.

Makanan tambahan sering dikelirukan dengan ubat-ubatan membuatkan ramai pengguna menyangkakan ia adalah ubat dan boleh menyembuhkan.

Menurut Pentadbiran Makanan dan Ubat-Ubatan (FDA) Amerika Syarikat, agensi yang ditugaskan untuk mengawasi industri suplemen adalah "Bukan untuk merawat, mendiagnos, mengurangkan, mencegah atau menyembuhkan penyakit".

Jika anda peka dan membaca pada bahagian belakang label suplemen, anda akan terjumpa kenyataan ini.

Namun pengeluar suplemen memasarkan produk mereka dengan bebas dan sering memberi bayangan bahawa terdapat hubungan di antara suplemen mereka dengan manfaat kesihatan.

Walaupun ada dakwaan kesihatan tertentu yang boleh dimiliki oleh suplemen, namun dakwaan ini adalah sangat sedikit dan hanya terpakai kepada sebahagian kecil daripada jumlah suplemen yang dijual setiap tahun.

Jika anda salah seorang daripada pengguna suplemen, lihat pada suplemen anda dan tanya diri sendiri:

"Adakah ada maklumat berasaskan buklti yang boleh menyokong penggunaan suplemen ini?"

"Adakah saya tahu sama ada apa yang dikatakan pada botol ini sebenarnya terkandung dalam suplemen ini?"

Soalan terakhir ini membawa kita ke perkara seterusnya tentang mengapa kebanyakan makanan tambahan adalah satu pembaziran wang dan masa.

Pengeluar suplemen tidak perlu mendedahkan jumlah bahan, atau kadang-kala, bahan-bahan yang digunakan dalam produk mereka.

Amalan industri suplemen yang sangat terkenal adalah bersembunyi di sebalik istilah "proprietary blend" atau "campuran proprietari".

Campuran proprietari adalah sejenis campuran hak milik, dengan kata mudah merujuk kepada "ramuan rahsia" pengeluar produk.

Dengan hanya mendakwa ia adalah ramuan atau formula rahsia, pengeluar tidak perlu mendedahkan berapa banyak, atau apa yang ada dalam botol yang mereka jual.

Dengan ini tiada siapa pun tahu apakah bahan sebenar yang digunakan, kecuali pengeluar produk.

Untuk mengetahui manfaat kesihatan sebenar, sesetengah produk suplemen mengambil langkah untuk memasukkan ubat preskripsi dalam bahan produk mereka.

Esktrak beras yis merah, yang berupaya mengawal kolestrol sebenarnya didapati mengandungi statin. Statin adalah ubat preskripsi yang tidak sepatutnya disertakan atau dijual dalam produk suplemen di kaunter-kaunter farmasi.

Suplemen ini dapat membantu merendahkan kolestrol hanya disebabkan ia mengandungi ubat preskripsi yang dihasilkan untuk merendahkah kolestrol.

Sebaliknya, sesetehgan bahan herba didapati tidak mengandungi bahan aktif langsung.

Dalam dunia suplemen, tak ada definisi yang boleh dibela secara sah bagi istilah "semulajadi". Malah, apabila ia melibatkan industri produk semulajadi, perkataan "semulajadi" ini sangat kerap tidak membawa maksud apa-apa.

Persepsi tentang produk suplemen adalah ia tidak dihasilkan menggunakan bahan buatan tetapi bahan semulajadi.

Persepsi ini adalah sangat ironi memandangkan sebahagian besar suplemen dihasilkan secara sintetik dalam suasana makmal dan kemungkinan besar langsung tidak mengandungi apa-apa bahan semulajadi atau berasaskan tumbuhan.

Ungkapan atau kata-kata manis pemasaran lain yang kerap digunakan untuk menjual suplemen termasuklah "seperti ubat preskripsi", "berpotensi tinggi" dan "gred perubatan".

Seperti perkataan "semulajadi", istilah-istilah ini tidak langsung memberikan apa-apa makna kepada anda tetapi lebih menguntungkan poket penjual dan pengeluar suplemen.


Sejarah Kejatuhan Kesatuan Soviet Dan Perpecahan USSR

Pada 25 Disember 1991, dunia menyaksikan sebuah negara komunis paling berkuasa dalam sejarah peradaban manusia akhirnya runtuh. Berikutan perletakan jawatan Mikhail Gorbachev, Union of Soviet Socialist Republics (USSR) terbubar menjadi 15 negara bebas, menandakan kejatuhan persekutuan tersebut, dan mengakhiri Perang Dingin yang berlanjutan selama 44 tahun, antara kuasa-kuasa Timur dan Barat.

Sebab utama kejatuhan USSR seringkali menjadi topik perdebatan, namun ramai menyalahkan pemimpin ke-8 dan terakhir USSR, Mikhail Gorbachev sebagai individu yang bertanggungjawab. Pada tahun 1985, Gorbachev telah dilantik menjadi Setiausaha Agung (pemimpin tertinggi USSR) parti komunis tersebut. Bagi kebanyakan pihak, keputusan ini melegakan mereka, memberi harapan cerah untuk masa depan USSR.

Beliau berjanji untuk melancarkan program-program reformasi, untuk melakukan perubahan dalam kerajaan. Soviet pada waktu itu mengalami kemunduran dari segi ekonomi, sosial dan politik, selepas mengalami suatu tempoh masa yang dikenali sebagai 'Era of Stagnation' (Era Terbantut). Era Terbantut ini bermula dan menjadi parah ketika pemerintahan Setiausaha Agung ke-5 USSR, iaitu Leonid Brezhnev.

Ianya berlaku kerana pemimpin-pemimpin di zamannya berasa terlalu selesa dengan kedudukan politik mereka, dan tidak merasakan bahawa mereka perlu melaksanakan program-program ekonomi mahupun perubahan. Ini bermaksud, tiada industri inovasi, menjadikan USSR secara politik dan ekonomi lebih terkebelakang berbanding negara-negara Barat.

Soviet Union juga pada masa yang sama sedang mengharungi Perang Dingin dengan dunia Barat, di mana perlumbaan angkasa dan tenaga nuklear antara keduanya telah menyebabkan USSR menggunakan kebanyakan sumber dan dananya untuk tujuan tersebut. Ketika Gorbachev mengambil alih, beliau cuba untuk mengurangkan penglibatan USSR dalam perang tersebut, dan antara langkah pertama yang diambil beliau adalah mencadangkan pengurangan dana pelaburan untuk pembangunan senjata nuklear sebanyak 50 peratus.

Walaubagaimanapun, cadangan beliau itu telah ditolak pada tahun 1986. Keterbantutan ekonomi ditambah dengan bajet ketenteraan yang sangat tinggi telah menyebabkan kelumpuhan USSR, yang mana Gorbachev berusaha keras untuk menangani masalah ini melalui reformasi yang diperkenalkan beliau. Reformasi tersebut terbahagi dalam 2 bentuk, iaitu 'perestroika' dan 'glasnost'.

Perestroika, atau restructuring yang membawa maksud penstrukturan semula dalam bahasa Malaysia, membolehkan sebahagian daripada ekonomi yang dirancang secara berpusat dibuka kepada syarikat swasta. Ekonomi yang dirancang secara berpusat sebenarnya tidak berupaya untuk memenuhi permintaan populasi, daripada penghasilan, kepada harga barangan. Dengan memperkenalkan mekanisme pasaran (bekalan dan permintaan), Gorbachev berharap ekonomi negara dapat dihidupkan semula.

Sebahagian daripada perestroika adalah bertujuan untuk menggalakkan usahasama (JV), dengan memberi permit kepada syarikat-syarikat luar untuk membuka perniagaan mereka di USSR. Langkah ini kemudiannya memperlihatkan pembukaan McDonald's yang pertama di Moscow pada tahun 1990. 2 tahun sebelumnya, perniagaan secara koperasi juga telah dibenarkan, membolehkan perniagaan secara kecil-kecilan dijalankan.

Perniagaan-perniagaan ini dibenarkan untuk menetapkan harga barangan mereka sendiri (sebelumnya tidak dibenarkan), dan lebihan keuntungan juga boleh disimpan. Hasilnya, sektor-sektor kecil seperti kedai, restoran dan kafe mula berkembang. Namun, hanya dalam masa beberapa tahun sahaja, reformasi yang ramai harapkan itu gagal menjadi realiti.

Kawalan harga masih berlaku dalam kebanyakan perniagaan, begitu juga kawalan kerajaan dalam industri pembuatan dan penghasilan (manufacturing). Reformasi ekonomi oleh Gorbachev hanya sekadar pengawasan yang gagal dan tidak menyeluruh, tidak mampu untuk membuahkan hasil ekonomi yang diharapkan oleh ramai pihak.

Reformasi kedua, iaitu glasnost (transparency) membawa maksud ketelusan. Parti komunis USSR sudah biasa mengamalkan rasuah dan nepotisme (kronisme) selama berdekad, melindungi pemimpin politik yang tidak cekap dan bermasalah. Menyedari akan hal ini, Gorbachev memperkenalkan glasnost, yang menggalakkan tender secara terbuka, memulakan proses mendemokrasikan USSR.

Tindakan ini menyebabkan beliau dikritik hebat, daripada dalam dan luar parti. Ramai pemimpin reformasi yang selama ini menjunjungi beliau turut meletak jawatan sebagai bantahan ke atas tindakan beliau itu. Penyelarasan parti juga turut dilakukan, di mana jabatan dalam Jawatankuasa Pusat telah dikurangkan daripada 20 kepada 9, dalam masa yang sama cuba untuk mengurangkan rasuah secara menyeluruh.

Perkara yang paling penting dalam reformasi Gorbachev telah dibicarakan ketika Persidangan Parti ke-19 pada Jun 1988, di mana beliau melanjutkan prinsip pilihan raya pelbagai calon. Hal ini telah menyebabkan pemansuhan Artikel 6 pada Mac 1990, menamatkan kuasa monopoli parti komunis tersebut. Sehingga penghujung tahun sama, USSR telah hilang kuasanya, melalui pilihan raya tempatan yang telah menyaksikan sebahagian besar calon parti komunis tewas di seluruh negara, dengan Leningrad (kini Saint Petersburg) mendapat majoriti kerusi sebanyak 60 peratus oleh pembangkang.

Seorang nasionalis Rusia, Boris Yeltsin juga memainkan peranan yang sangat penting dalam kejatuhan USSR. Yeltsin yang merupakan pencabar terdekat Gorbachev telah memenangi pilihan raya datuk bandar. Beliau menggunakan kedudukannya sebagai platform untuk menggalakkan pergerakan nasionalis di kedua republik di luar Rusia, dan di dalam Rusia sendiri. Para nasionalis melihat penyingkiran Doktrin Brezhnev sebagai isyarat bahawa pengisytiharan kemerdekaan mungkin akan diterima.

Doktrin Brezhnev adalah sebuah polisi campur tangan ketenteraan apabila sesebuah wilayah satelit (wilayah yang dahulunya sebuah negara merdeka, namun kini dikuasai secara politik, ekonomi dan ketenteraan oleh negara lain) cuba untuk membebaskan diri daripada komunisme. Dengan mengakhiri doktrin ini, Gorbachev telah menyingkirkan penguasaannya ke atas wilayah satelit, tanpa menggantikannya dengan apa-apa polisi lain yang membolehkan penguasaannya ke atas wilayah-wilayah tersebut.

Pada 11 Mac 1990, Lithuania telah mengisytiharkan kemerdekaan negaranya, republik pertama Soviet yang melakukannya. Pergerakan kemerdekaan secara pantas berkembang di wilayah-wilayah satelit selain Rusia, di mana kebanyakan daripadanya telah mengadakan pilihan raya umum, akibat daripada reformasi glasnost. Rejim Soviet akhirnya runtuh tanpa sokongan ketenteraan daripada USSR, menyaksikan keruntuhan Berlin Wall pada 9 November 1989, serta kegagalan beberapa kepimpinan Soviet di lain-lain wilayah.

Kejatuhan Soviet Union adalah disebabkan oleh beberapa faktor, namun banyak pihak menyalahkan Gorbachev dan reformasinya yang gagal. Sesetengah pihak lain melihat kejadian tersebut adalah suatu yang tidak dapat dielakkan disebabkan legasi negatif yang ditinggalkan oleh Brezhnev. Kejatuhan USSR boleh dikaitkan dengan sebuah faktor gabungan, iaitu daripada perbelanjaan ketenteraan yang tinggi, serta polisi luar yang menyemarakkan sentimen nasionalis.

Ekonomi yang lumpuh disebabkan keterbantutan dan pengabaian pemimpin USSR selama berdekad juga menjadi punca kejatuhan negara komunis itu. Jadi untuk mengatakan bahawa keruntuhan USSR adalah disebabkan oleh satu faktor semata-mata adalah dilihat sangat tidak adil. Apapun sebabnya, kejatuhan Soviet Union adalah sebuah kejadian penting dalam sejarah terkini, menandakan berakhirnya sebuah kuasa ekonomi dan politik yang besar, yang membantu membentuk dunia abad ke-21 hari ini.


5 Masalah Rasisme Dan Perkauman Dikalangan Pemain Bola Sepak Terkenal

Masalah perkauman memang kerap berlaku di dalam permainan bola sepak dan isu ini bukanlah satu isu baru. Telah dilakukan pelbagai usaha dalam membantu meredakan insiden-insiden bersifat perkauman daripada terus berlaku, namun naluri manusia ada kalanya sukar untuk lari daripada memainkan warna kulit dan keturunan sebagai satu cara mudah untuk mendapat kredibiliti.

Melihat senarai ini, memang agak jelas sekali semua masalah berlaku melibatkan pemain kulit hitam sebagai sasaran. Berikut adalah lima insiden perkauman di kalangan pemain dan individu yang telah terlibat dengan sukan bola sepak dan mendapat liputan luas di seluruh dunia.

Setiap jurulatih perlu mempunyai kemahiran untuk memotivasikan pemain, tetapi lain pula bagi Luis Aragones yang mahu meyakinkan salah seorang pemain muda Sepanyol ketika itu, Jose Antonio Reyes.

Reyes yang bermain di kelab yang sama iaitu Arsenal dengan penyerang Perancis, Thierry Henry mungkin menghadapi masalah rendah diri, kerana kerap dibandingkan dengan penyerang legenda Perancis itu. Menggunakan perkataan "Tell that negro de mierda [black shit] that you are much better than him," Aragones cuba meyakinkan Reyes.

Ayat beliau didengari sepenuhnya oleh wartawan yang membuat liputan dan disiarkan di media Sepanyol. Tindakan Aragones mendapat kecaman hebat masyarakat di Perancis. Aragones hanya didenda EUR3,000 oleh FIFA, membuatkan Henry kurang gembira dengan jumlah denda tersebut. Hubungan Henry dan Reyes dingin selepas insiden itu walaupun bermain dalam kelab yang sama. (rujukan)

Dalam perlawanan bola sepak di antara pasukan Chelsea dan QPR pada 23 Oktober 2011, kapten pasukan England ketika itu John Terry didakwa telah menuturkan kepada Anton Ferdinand, seorang pemain England lain kata-kata "Anton you f***ing black c*** f***ing nobhead."

Dalam perbicaraan mahkamah, mahkamah mendapati Terry tidak berjaya dibuktikan menuturkan ayat tersebut lalu dia dibebaskan daripada tuduhan. Bagaimanapun, persatuan bola sepak England melakukan siasatan sendiri selepas itu dan mendapati ada asas kukuh insiden itu benar-benar berlaku.

Terry dilucutkan jawatannya sebagai kapten pasukan England, digantung empat perlawanan dan didenda sebanyak £220,000. Ekoran hukuman itu, Terry mengumumkan persaraannya daripada karier bola sepak dengan pasukan kebangsaan England. (rujukan)

Dikenali sebagai salah seorang pengulas bola sepak terbaik di England, Ron Atkinson akhirnya terpalit dengan satu insiden yang memusnahkan seluruh karier yang dibina selama ini. Bertugas sebagai pengulas dengan saluran ITV pada 21 April 2004 sebagai pengulas perlawanan separuh akhir di antara Chelsea dan Monaco, Atkinson tidak menyedari mikrofonnya masih dipasang dan siaran belum ditamatkan.

Atkinson memberikan komen berkenaan prestasi pemain pertahanan Chelsea dari Perancis, Marcel Desailly dalam perlawanan itu. Menyifatkan persembahan pemain itu sebagai "what is known in some schools as a f***ing lazy, thick n****r" - dialognya disiarkan secara langsung kepada penonton di seluruh dunia. Atkinson dipecat daripada terus menjadi pengulas dan kariernya menjunam teruk hanya kerana kesilapan yang berlaku tak sampai 10 saat. (rujukan)

Salah satu pemain yang paling awal bangun melawan insiden perkauman dalam sukan bola sepak adalah Marc Zoro, bekas pemain kelab Messina di Seria A, Itali. Penyokong Itali cukup terkenal gemar melaungkan sentimen bersifat perkauman kepada pemain-pemain kulit hitam di stadium dan Zoro adalah antara pemain yang kurang bernasib baik semasa bermain menentang kelab Inter Milan.

Digelarkan 'monyet' sepanjang permainan, Zoro akhirnya kecewa, cuba mengambil bola dan memboikot permainan. Dia berjalan meninggalkan padang sambil cuba ditenteramkan oleh dua orang pemain kulit hitam lain iaitu Adriano dan Obafemi Martins yang mengatakan perkara itu adalah sesuatu yang selalu terjadi pada mereka juga.

Zoro berjaya menghabiskan permainan namun tindakannya meninggalkan padang memberi kesan besar pada liga bola sepak Itali selepas itu. Langkah-langkah untuk membendung masalah perkauman diperkenalkan. Walau bagaimanapun, dalam pertemuan kedua kelab itu selepas insiden itu berlaku, penyokong Inter Milan menaikkan kain rentang yang bertulis "peanuts and bananas are the pay for your infamy." (rujukan)

Perlawanan di antara Liverpool dan Manchester United kebiasaannya berlangsung dalam keadaan panas, berdasarkan reputasi kedua-dua buah kelab di England. Tidak menghairankan insiden panas mampu berlaku apabila kedua-dua kelab bertembung. Suarez yang bermain berhadapan dengan Evra sejak mula permainan dengan beberapa insiden pertembungan sudah berlaku. Kedua-dua pemain dilihat kerap berperang mulut sepanjang perlawanan.

Apabila perlawanan tamat, Evra melakukan laporan aduan mengatakan Suarez menggelarkannya dengan perkataan 'negro.' Suarez menafikan ada unsur perkauman dalam ucapannya kerana di Uruguay negara asal beliau, perkataan itu merupakan satu perkataan yang biasa diucapkan merujuk kepada warga Uruguay yang berkulit hitam.

Insiden itu mendapat liputan meluas peminat dan media, dengan banyak pihak memberikan pandangan masing-masing. Liverpool menyatakan sokongan kepada Suarez dengan memakai baju bertulis nama Suarez, namun tindakan itu dikecam banyak pihak kerana bersifat tidak sensitif.

Siasatan mendapati Suarez bersalah dan dikenakan penggantungan lapan perlawanan serta denda £40,000. Walaupun begitu kisah ini berakhir dengan gembira. Pada 2016, Evra memberikan isyarat dia sudah melupakan insiden di antara mereka selepas memuji Luis Suarez sebagai pemain penyerang terbaik kerana memenangi anugerah kasut emas UEFA tahun tersebut.

Selepas Perancis memenangi perlawanan suku akhir menentang Uruguay semasa Piala Dunia 2018, Evra tidak dapat menahan diri dan mentertawakan Luis Suarez kerana terkeluar daripada persaingan Piala Dunia. Seperti yang kita tahu, Perancis akhirnya memenangi kejohanan tersebut dan kami pasti Evra ada banyak idea bernas untuk mengusik Suarez di masa akan datang.


Bagaimanakah Syarikat Sewa Basikal Seperti oBike Menjana Keuntungan?

Sekiranya anda tinggal di Kuala Lumpur dan bandar-bandar besar lain di Malaysia, besar kemungkinan anda pernah melihat deretan basikal kuning yang tersusun di tepi jalan. Basikal-basikal ini boleh disewa dengan sejumlah bayaran dan perkhidmatan ini disedikan oleh syarikat oBike.

Perkhidmatan sewa basikal ini bukanlah sesuatu yang baru malah telah memasuki negara lain lebih awal seperti China, Amerika Syarikat dan Australia. Malah, kebiasaannya terdapat lebih daripada 1 syarikat yang menyediakan perkhidmatan ini di satu-satu tempat.

Malangnya, kewujudan basikal yang terlalu banyak ini telah mewujudkan isu lain iaitu lambakan basikal di tepi-tepi jalan dan kawasan-kawasan yang tidak sepatutnya seperti dalam longkang, tepi sungai dan sebagainya. Hal ini tentulah merosakkan pemandangan mata sehingga pihak berkuasa terpaksa mengutip basikal-basikal ini dan menghantarnya ke tempat pelupusan atau pengumpulan basikal.

Kerosakan basikal-basikal akibat aktiviti vandalisma ini telah membangkit dua persoalan daripada orang ramai iaitu:

Harga untuk satu unit basikal ini juga bukanlah murah. Dengan harga sewa basikal yang murah yang dikenakan mengikut tempoh masa penggunaan, bolehkah syarikat-syarikat penyedia perkhidmatan ini menjana keuntungan? Mengikut laporan, dua penyedia perkhidmatan ini di China iaitu Ofo dan Mobike masih belum membuat keuntungan daripada perkhidmatan sewa basikal ini.

Berkenaan oBike di Malaysia dan syarikat-syarikat lain seperti LimeBike (Seattle), ReddyGo (Australia) dan lain-lain, tiada statistik yang dapat dikongsi kerana tiada laporan mengenainya. Walau bagaimanapun, terdapat beberapa teori dan pendapat bagaimana syarikat-syarikat ini menjana keuntungan daripada perkhidmatan yang disediakan ini.

Pembayaran untuk menggunakan basikal ini biasanya melalui aplikasi di telefon pintar. Di China, aplikasi WeChat biasanya digunakan sementara di Australia, penyedia perkhidmatan sewa basikal ini mempunyai aplikasi khas telefon pintar yang perlu dimuat turun oleh pengguna.

Pendaftaran pengguna melalui aplikasi ini membolehkan syarikat ini memperolehi data-data penting pengguna seperti lokasi, umur, pekerjaan dan lain-lain. Sekiranya anda tidak tahu, data-data ini sebenarnya berguna bagi syarikat-syarikat pengiklanan yang ingin membuat pengiklanan kepada golongan sasaran tertentu.

Dengan data pengguna yang ada, syarikat penyedia perkhidmatan sewa basikal ini boleh menyediakan ruang pengiklanan ataupun menjual/berkongsi data-data pengguna ini dengan syarikat pengiklanan. Walau bagaimanapun, perkongsian data ini perlulah mengikut cara dan perjanjian yang betul seperti yang telah dipersetujui oleh pengguna itu sendiri.

Syarikat-syarikat seperti Ofo dan Mobike ini boleh dikategorikan sebagai sebuah startup. Dalam erti kata lain, mereka juga memperoleh sumbangan atau pelaburan daripada syarikat-syarikat besar lain yang ingin membuat pelaburan dalam perkhidmatan mereka.

Sebagai contoh, Ofo dilaporkan telah mendapat pelaburan $1.2 juta daripada syarikat gergasi e-dagang Alibaba dan Coatue, syarikat pelaburan yang membuat pelaburan dalam sektor teknologi dan telekomunikasi. Sementara itu, Mobike pula mendapat suntikan $900,000 daripada Foxconn Technology dari Taiwan dan Tencent, sebuah lagi syarikat teknologi besar dari China.

Walaupun suntikan kewangan ini bukanlah keuntungan secara langsung, tetapi sekurang-kurangnya ia membantu sedikit sebanyak dari segi kewangan terutamanya pada fasa-fasa awal penubuhan syarikat yang memerlukan kewangan untuk tujuan logistik, pembangunan aplikasi dan sumber manusia.

Bagi perkhidmatan sewa seperti ini, syarikat-syarikat ini sememangnya tidak dapat lari daripada tawaran pengiklanan. Data-data pengguna yang diperoleh melalui proses pendaftaran akaun pada aplikasi mereka boleh digunakan sebagai data penting untuk ditunjukkan kepada prospek.

Antara contoh terbaik syarikat yang menjana pendapatan melalui tawaran pengiklanan adalah syarikat Citibike yang menyediakan perkhidmatan sewa basikal ini bagi penduduk di bandar New York. Perkataan "Citi" itu sebenarnya merujuk kepada Citibank dan pihak Citibank dilaporkan telah membayar $41 juta kepada syarikat ini untuk menaja kos operasi syarikat ini selama enam tahun.

Ingat lagi syarikat Rocket Internet yang pernah kami tulis satu ketika dahulu? Rocket Internet merupakan sebuah syarikat yang menggunakan teknik genius bagi memperoleh keuntungan. Secara ringkasnya, mereka akan membuat kajian pemasaran dan mengklon cara perniagaan syarikat-syarikat besar menjalankan perniagaan.

Sebagai contoh, Lazada. Syarikat Rocket Internet tahu bahawa Amazon dan Alibaba belum lagi dapat meluaskan pengaruh mereka di Malaysia. Menyedari akan peluang yang ada, mereka menubuhkan Lazada pada tahun 2011 dan membangunkannya sehingga berjaya. Apabila berpeluang, mereka menjual sebahagian besar saham kepada pelabur (dalam hal ini, Alibaba).

Strategi mereka mudah, bina syarikat baru dan jual kepada pelabur dengan harga yang tinggi. Walaupun sekadar teori, terdapat beberapa pihak yang berpendapat bahawa strategi sama bakal digunakan oleh oBike dan syarikat-syarikat lain yang menyediakan perkhidmatan sewa basikal ini. Apabila tiba masa yang sesuai, pemilik syarikat ini akan menjual perniagaan mereka kepada pelabur baru.

Kewujudan perkhidmatan sewa basikal ini boleh dikatakan masih baru dan belum cukup matang. Ketiadaan data mengenai jumlah pengguna yang menggunakan servis ini menyebabkan kebanyakan syarikat meletakkan terlalu banyak basikal di satu-satu tempat sehingga menyebabkan lambakan.

Walau bagaimanapun, dalam jangka masa panjang apabila pengguna lebih matang dan menghargai perkhidmatan sewa basikal seperti ini, syarikat-syarikat ini mungkin boleh mengurangkan kerugian yang disebabkan oleh kos selenggaraan, seterusnya membuat lebih banyak keuntungan. Daripada statistik jumlah penggunaan di satu-satu tempat juga, syarikat-syarikat ini akan lebih realistik untuk meletakkan sejumlah tertentu basikal di satu-satu tempat.

Ramai orang beranggapan bahawa pihak syarikat mungkin tidak mampu membuat keuntungan kerana harga yang dikenakan terlalu murah dan kos selenggaraan tinggi kerana basikal yang dirosakkan. Dakwaan ini memang ada kebenarannya.

Walau bagaimanapun, Pengarah Pembangunan Strategik syarikat LimeBike, Sam Dreiman berkata pendapatan dan keuntungan utama syarikat itu adalah daripada penggunaan basikal itu sendiri. Dengan mengenakan harga yang murah dan berpatutan, maka lebih ramai orang akan menggunakan perkhidmatan mereka.

Dalam erti kata lain, terdapat pengguna yang sanggup menggunakan perkhidmatan mereka hampir setiap hari berbanding memiliki basikal persendirian yang mempunyai risiko tinggi untuk dicuri.


Kenali Siapakah Vinicius Junior Yang Menggantikan Tempat Ronaldo

Perpindahan Cristiano Ronaldo daripada kelab Real Madrid ke Juventus beberapa minggu lalu sememangnya menarik perhatian media antarabangsa. Walaupun masih berada di puncak, Real Madrid merasakan penjualan tersebut perlu demi kemajuan kelab itu.

Seseorang yang hebat seperti Ronaldo bukanlah pemain yang mudah dicari ganti. Malah, terdapat pihak yang memberi gambaran bahawa Real Madrid mungkin mengalami sedikit kesukaran pada musim 18/19 akan datang akibat ketiadaan Ronaldo. Malah, Real Madrid sendiri mungkin tidak dapat mencari pengganti sehebat beliau dalam masa 2 3 tahun ini.

Walau bagaimanapun, beberapa hari lepas nama Vinicius Junior tiba-tiba muncul. Malah, ramai pihak yang mengatakan beliau mempunyai fizikal dan kebolehan bagi menggantikan Ronaldo. Kedatangannya ke Real Madrid seolah-olah tepat pada masanya apabila Ronaldo sudah tiada lagi bersama kelab itu.

Dalam erti kata lain, setiap pemain yang cuba mengisi kekosongan tempat Ronaldo tidak akan dibayangi lagi oleh kehebatan pemain lagenda kelab Real Madrid itu. Persoalannya, siapa Vinicius Junior ini?

Brazil sememangnya tidak pernah ketandusan bakat-bakat pemain muda hebat. Daripada Pele, Ronaldo, Ronaldinho dan Kaka sehinggalah kepada pemegang rekod pemain termahal di dunia, Neymar Jr negara Amerika Selatan ini sentiasa melahirkan pemain-pemain muda yang mengakhiri karier bermain bola sepak sebagai seorang lagenda.

Kini, Vinicius Junior lahir sebagai seorang prospek yang bakal mengikut jejak langkah pemain-pemain lagenda Brazil yang lain. Menariknya, Real Madrid sebenarnya telah menandatangani pemain berusia 18 tahun ini kira-kira 2 tahun lalu pada harga €45 juta.

Jumlah €45 juta bukanlah suatu jumlah yang kecil memandangkan 2 tahun lepas, beliau baru berumur 16 tahun! Malangnya, akibat daripada beberapa masalah dan menyedari peluangnya untuk bermain masih tipis berikut kehadiran pemain-pemain bintang lain, beliau telah dipinjamkan ke kelab Flamengo selama 2 tahun.

Mungkin menyedari inilah masa yang tepat setelah keberangkatan Cristiano Ronaldo ke Juventus, baru-baru ini Real Madrid telah mengumumkan kemasukan Vinicius Junior sebagai pemain utama mereka pada musim akan datang.

Nama penuh beliau adalah Vinicius Jose Paixao de Oliveira Junior. Beliau dilahirkan pada 12 Julai 2000 di Sao Paolo dan pada tahun ini berusia 18 tahun. Mempunyai ketinggian 1.76 meter dan berat 62 kg.

Kaki dominannya adalah kanan dan beliau mempunyai kebolehan untuk bermain sebagai pemain sayap kiri dan pemain serangan kedua jika diperlukan. Fungsi ini sama seperti fungsi yang dimainkan oleh Cristiano Ronaldo ketika berada di Real Madrid dahulu.

Ramai pemerhati bola sepak melihat beliau mempunyai segalanya untuk muncul sebagai seorang pemain hebat pada masa akan datang. Antara kemahiran yang dimilikinya adalah kebolehan membuat hantaran-hantaran penting dan skil menggelecek bola yang mengagumkan.

Selain itu, beliau gemar bermain dengan membawa bola daripada bahagian sayap ke tengah dan suka membina permainan dengan bermain hantaran-hantaran pendek. Beliau juga rajin turun naik dan seringkali mematikan serangan mengejut pihak lawan dengan keberaniannya membuat bentesan kepada pihak lawan.

Daripada segi statistik pula, beliau merupakan pemain yang lebih baik daripada Neymar, Gabriel Jesus dan Coutinho apabila mereka berada pada usianya. Dengan corak permainannya dan gaya permain Real Madrid yang gemar melakukan serangan pantas, Vinicius Junior berada di pasukan yang betul untuk melebarkan kariernya.

Semasa majlis pengenalan beliau kepada pihak media baru-baru ini, beliau turut ditemani oleh pemain lagenda Brazil iaitu Ronaldo. Ronaldo sendiri memuji sikap dan bakat dan dimiliki Vinicius Junior dan beliau percaya pemain muda ini merupakan prospek besar untuk menjadi pemain bintang memandangkan beliau baru berusia 18 tahun.

Kini, segalanya terserlah kepada Vinicius Junior untuk memajukan diri dan merebut tempat dalam kesebelasan utama. Harapnya, beliau tidak diberikan tekanan terlalu tinggi sehingga gagal menterjemahkan prestasi terbaiknya di kelab besar seperti Real Madrid.


Koleksi 24 Gambar Berwarna Perang Dunia Kedua Yang Sangat "Rare"

Di zaman berteknologi tinggi ini anda boleh melihat apa sahaja gambar yang terlintas di minda, termasuklah ketika Perang Dunia Kedua.

Namun kebanyakan gambar yang ditemui adalah hitam putih. Seperti yang iluminasi.com kongsikan sebelum ini, ini koleksi 24 gambar berwarna yang jarang dilihat ketika WW2.

Krew mesingan Amerika Syarikat sedang menunggu lampu hijau daripada pihak atasan untuk melakukan tembakan ketika sedang bersembunyi di penempatan berpemilik.

Gambar ini diambil ketika pertempuran antara Jerman dan AS pada tahun 1943.

3 pemimpin kuasa Allied duduk bersama di Istana Livadia di Crimea, USSR ketika Persidangan Yalta yang diadakan untuk membincangkan penyusunan semula selepas perang Eropah.

Dari kiri Perdana Menteri Britain Winston Churchil, Presiden Amerika Syarikat Franklin Roosevelt dan pemimpin Kesatuan Soviet Joseph Stalin.

Para pekerja wanita sedang menghasilkan peluru senapang dan meriam di sebuah kilang peluru bawah tanah di Merseyside, England pada 1945.

Pendaratan Normandy adalah operasi pendaratan pencerobohan kuasa Allied dalam Operasi Overload ketika Perang Dunia Kedua.

Sering dirujuk sebagai D-Day, ia berlaku pada 6 Jun 1944 di Normandy, Perancis dan merupakan pencerobohan laut terbesar dalam sejarah.

Anggota Tentera Udara Wanita Tambahan (WAAF) menyediakan payung terjun untuk kegunaan angkatan udara British ketika pencerobohan Eropah pada Mei 1944.

Kapal kebal Jerman yang kelihatan rosak teruk diserang ini sedang diperiksa oleh 2 tentera Amerika Syarikat.

Dua orang tentera Amerika Syarikat sedang memindahkan seunit bom yang sangat besar di tempat simpanan peluru pada tahun 1944.

Kelihatan sejumlah pesawat pengebom Lancaster yang hampir selesai dibina di kilang pemasangan Avro di Woodford berhampiran Manchester, England pada tahun 1943.

Sejumlah tentera British dan Afrika Selatan sedang memegang bendera Nazi Jerman sebagai trofi selepas mereka menang dalam pertempuran penting di Cassino, Itali pada tahun 1943.

Jurutera pertempuran di belakang menggunakan jentolak untuk membersihkan jalan yang dipenuhi serpihan hasil daripada pertempuran itu.

Gambar ini adalah daripada Signal, sebuah penerbitan Tentera Jerman yang melihatkan kemaraan Nazi ketika Pertempuran Moscow sekitar Januari 1942.

2 orang pegawai Tentera Udara Soviet iaitu Rufina Gasheva dan Nataly Meklin diangkat sebagai Wira Kesatuan Soviet di atas perkhidmatan mereka untuk unit Night Witches ketika Perang Dunia Kedua.

Rufina terlibat sebanyak 848 kali dalam misi pertempuran waktu malam manakala Nataly sebanyak 980 kali.

Kelihatan seorang tentera Amerika Syarikat sedang menikmati hidangannya di atas longgokan peluru yang dijadikan meja dan kerusi.

Hidangannya terdiri daripada ayam, kentang lenyek, roti dan nenas. Gambar diambil di England pada hujung tahun 1944.

Tentera Amerika Syarikat sedang bertempur dengan pasukan Jerman berhampiran sebuah gereja di Cologne, Jerman pada April 1945.

Kelihatan struktur hukuman tali gantung di luar kem tahanan Ohrdruf di Thuringia, Jerman pada April 1945.

Tentera-tentera Amerika Syarikat sedang melihat pegawai tertinggi Jepun dan Amerika Syarikat menandatangani perjanjian menyerah diri yang membawa kepada penamatan Perang Dunia Kedua.

Gambar di ambil di atas kapal USS Missouri di Teluk Tokyo, Jepun pada 2 September 1945.

2 tentera Kanada memegang bendera Nazi di selatan Hautmesnil, Perancis pada 10 Ogos 1944.

Beberapa pesawat Tentera Udara Amerika Syarikat terbang di udara di Jerman, sekitar tahun 1944-1945.

Tentera Kanada mendarat di Pantai Juno di Normandy, Perancis semasa pencerobohan D-Day pada 6 Jun 1944.

3 anggota Perkhidmatan Wilayah Bantuan (ATS), iaitu cabang Tentera British bagi wanita, sedang fokus menjalankan tugas di Ibu Pejabat Artileri Pantai di Dover, England.

Kedua-dua Tentera Laut Amerika Syarikat dan berpuluh-puluh peluru meriam tersusun di atas kapal perang USS New Mexico, sejurus sebelum pencerobohan Guam pada Julai 1944.

Sejumlah tentera Amerika Syarikat berdiri di sebelah treler yang mengandungi longgokan mayat di kem tahanan Buchenwald yang baru sahaja bebas.

Marshal Sir Bernard Montgomery sedang menjelaskan strategi sekutu Allied kepada Raja George VI di dalam sebuah karavan di Belanda pada Oktober 1044.

Kapal laut Amerika dipenuhi dengan tentera-tentera sedang menghampiri pantai Perancis untuk pencerobohan D-Day.

5 orang jurugambar berdiri di hadapan sebuah pengebom B-26 Marauder di sebuah pangkalan pada tahun 1943.

Mereka adalah antara yang bertanggungjawab dalam mengambil gambar-gambar ketika perang berlangsung dan diberikan peluang untuk menggunakan gambar berwarna untuk pertama kali semasa mengdokumentasikan perang yang luar biasa ini.

Anda perlu berani untuk terlibat sebagai tentera dalam sebuah peperangan, tapi anda perlu lebih berani untuk berada di tengah-tengah peperangan tanpa berbekalkan senjata api, hanya beberapa buah kamera.


Ini Maksud Lirik Lagu Kiroro "Mirai E" Yang Sebenarnya Sangat "Deep"

Entah kenapa setiap kali terdengar sahaja lagu ini, pasti ia membuatkan anda meremang bulu roma, kemungkinan besar kepada generasi yang lahir pada tahun 1980 dan 1990-an.

Lagu "Mirai E" adalah boleh dikatakan sebagai lagu Jepun paling popular satu ketika dahulu. Ia dipopularkan oleh kumpulan duo iaitu Kiroro pada tahun 1998.

Kiroro membuat kemunculan pertama pada tahun 1996 sebagai band independen yang terdiri daripada 2 orang gadis iaitu Chiharu Tamashiro dan Ayano Kinjō yang berasal dari Yomitan, Okinawa.

Ketika vokalis Chiharu Tamashiro berada di sekolah rendah, dia telah melawat Ikedamachi, Hokkaido dalam satu program pertukaran pelajar.

Bahasa yang digunakan di kawasan tersebut oleh kumpulan etnik Ainu telah memberi kesan yang mendalam kepadanya.

Dalam bahasa Ainu terdapat perkataan "Kiroru" yang bermaksud "jalan yang luas" dan "Kiroro-an", bermaksud "berdaya tahan dan sihat".

Jadi, mereka memutuskan untuk menamakan kumpulan duo ini dengan nama "Kiroro".

Lagu popular "Mirai E" dimuatkan dalam album pertama Kiroro iaitu "Nagai Aida - Kiroro no Mori" yang dilancarkan pada 1 Oktober 1998.

Menurut sumber, lagu Mirai E ini adalah lagu yang didedikasikan oleh Chiharu Tamashiro kepada ibunya yang sedang sakit ketika itu.

Ramai yang mengenali lagu ini malah menghafal, namun tak ramai yang mengetahui maksud yang mendalam di sebalik lirik lagi ini.

Ya, ia bukan typo, tajuk sebenar adalah Mirai E, bukannya Miraie atau Mirae.

Mirai membawa maksud "masa depan" dan E pula merujuk kepada arah ke hadapan dalam bahasa Jepun.

Son'na watashi no te o nigiri issho ni ayunde kita

Fuan ni naru to te o nigiri ssho ni ayunde kita


Kisah Penerbitan Filem Mockbuster Mengarut Tapi Pulangan Besar - The Asylum

Tidak lama dahulu, Perry Horton yang baru bergelar graduan sukar mendapatkan pekerjaan ekoran urusan penulisan menjadi pilihannya. Dia bekerja sebagai pembantu di sebuah kedai menjual DVD di Portland, Amerika Syarikat bagi menyara hidup.

Tugasnya menyusun judul-judul DVD yang ada membuatkan dia perasan satu perkara; terdapat banyak filem-filem baru yang luarannya kelihatan seperti filem berstatus 'blockbuster' namun tidak pernah ditayangkan di pawagam.

Muka depan kotak DVD filem-filem itu selalu memaparkan tajuk-tajuk yang tak masuk akal, menggunakan pelakon yang jarang diperkatakan atau sudah tidak popular, serta banyak menggandingkan pelakon utama dengan pelakon wanita yang dulunya seksi, tetapi semakin dimamah usia. Horton melakukan carian di internet, mendapati semua filem-filem itu datang dari sebuah studio bernama The Asylum, yang bertempat di Burbank, California.

Menggunakan tanggungjawabnya sebagai pembantu jualan, Horton mendedikasikan satu bahagian di kedai seliaannya khas untuk filem terbitan The Asylum. Dia juga mula menulis tentang filem-filem baru yang diterbitkan studio tersebut. Menyedari mereka ada peminat yang berdedikasi serta sebenarnya berkebolehan, The Asylum menawarkan peluang untuk Horton menghantar sebuah filem ideanya sendiri sebagai ujian.

Horton menulis sebuah skrip berjudul 'A Haunting in Salem'. Bermula dari kerjasama itu, Horton kini berjaya merealisasikan impiannya untuk menulis dalam bermacam jenis filem , dengan semuanya diterbitkan The Asylum.

Dalam era internet di mana filem sudah boleh disalurkan secara terus tanpa perlu memuat turun lagi, kita sebagai pengguna berdepan dengan pilihan yang tidak pernah putus-putus.

The Asylum cuba mengambil kesempatan ke atas permintaan pengguna ini dengan menawarkan filem-filem terbitan mereka yang berbajet rendah namun cuba membawa idea yang baru serta segar.

Sejarah filem gred rendah atau kita selalu labelkan gred-B sebenarnya sudah bermula lama di Amerika Syarikat melalui tayangan di pawagam yang membolehkan pembeli menonton dua filem, satu filem terbitan studio besar dan satu lagi filem gred B dengan harga satu tiket.

Perubahan zaman menukar pawagam kepada set televisyen atau skrin di rumah, dengan Netflix menjadi pilihan penerbit filem berkualiti rendah melambakkan filem mereka dalam format digital. The Asylum memang mensasarkan pemasaran mereka melalui filem-filem atas talian.

Modus operandi The Asylum amat mudah dalam penghasilan filem dengan kos yang rendah. Mengambil contoh yang pernah berlaku - sekiranya sebuah penerbit mahu menerbitkan filem yang bertemakan kapal selam dan pada masa yang sama, ada penerbit lain meminta penghasilan sebuah filem bertemakan raksasa, The Asylum akan menggabungkan kedua-dua elemen itu dalam sebuah filem yang memaparkan kru kapal selam bertemu dengan seekor raksasa di lautan.

Mewarisi legasi idea yang dibawa oleh studio legenda American International Pictures yang popular pada era 1950-an serta pengarah Roger Corman yang popular pada era 1970-an, The Asylum menempatkan diri mereka dalam kategori berbeza, menawarkan sesuatu yang lain berbanding filem-filem yang biasa kita lihat.

Filem The Asylum dibuat mengikut citarasa sendiri tanpa mempedulikan syarat-syarat, permintaan atau peraturan yang ada.

The Asylum ditubuhkan pada tahun 1997 oleh David Rimawi, Sheeri Strain dan David Michael Latt. Kesemua mereka sebelum itu pernah bekerja dengan penerbit gergasi Village Roadshow Pictures.

Mereka berjaya menerbitkan filem pertama di bawah label The Asylum, sebuah drama komedi remaja bertajuk Bellyfruit pada tahun 1999 namun tidak mendapat sambutan. Filem kedua mereka bertajuk 'Fourplay' walaupun dibintangi pelakon terkenal Colin Firth juga tidak berjaya di pasaran.

Kegagalan-kegagalan itu membuatkan The Asylum tahu model perniagaan mereka sukar berjaya tanpa perubahan. Latt memberikan satu idea karut yang boleh memberikan studio mereka identiti mereka sendiri - The Asylum akan mengenalpasti filem-filem Hollywood yang sedang dalam pembikinan, cuba meniru filem itu sebaik mungkin dan lancarkan sebelum filem sebenar ditayangkan di pawagam.

Idea asal ini berjaya mencorakkan identiti The Asylum dan terus digunapakai sehingga ke hari ini. The Asylum mula menjadikan filem-filem yang dikenali dengan nama 'mockbusters' sebagai identiti filem-filem mereka.

Mengambil idea filem 'Freddy vs Jason', The Asylum menerbitkan filem pertama mereka menggunakan format mockbuster, sebuah filem berjudul 'Vampires vs Zombies' arahan Vince D'Amato pada tahun 2004. Dengan sengaja The Asylum menggunakan rekaan poster yang hampir serupa.

Walaupun peminat filem mengkritik kualiti filem itu, tetapi buat pertama kalinya filem terbitan The Asylum berjaya mendapat pulangan semula modal mereka. 'Vampires vs Zombies' menjadi filem pertama mereka yang boleh dikatakan berjaya.

Nama The Asylum mula dikenali khasnya di kalangan peminat filem selepas filem 'H. G. Wells War of the Worlds' terbitan mereka berjaya dilancarkan sehari lebih awal berbanding filem sebenar arahan Steven Spielberg iaitu 'War of the Worlds.'

Mengambil kesempatan ke atas hak karya cipta novel asal itu yang kini menjadi milik awam, The Asylum berjaya mengeluarkan filem itu dengan mengelirukan peminat filem yang sukar mengenalpasti mana satu filem yang sebenar, sehingga berjaya mencapai jualan 100,000 unit.

Latt bertindak sebagai pengarah, produser, penulis dan editor filem tersebut yang menjalani sesi pengambaran selama 12 hari sahaja dengan modal $500,000. Walaupun marah atas tindakan The Asylum, Steven Spielberg hanya mampu melihat saja sebuah filem lain berjaya mencuri tumpuan yang sepatutnya diberikan kepada filem beliau kerana secara undang-undang, The Asylum tidak melakukan sebarang kesalahan.

The Asylum terus mengeluarkan mockbuster-mockbuster serupa selepas kejayaan 'H. G. Wells War of the Worlds' dan promosi yang mereka dapati secara peruma.

Filem 'The Day the Earth Stopped', parodi kepada 'The Day the Earth Stood Still' lakonan Keanu Reeves, Snakes on a Train parodi filem 'Snakes on the Plane' lakonan Samuel L.Jackson, 'The Da Vinci Treasure' mockbuster kepada 'The Da Vinci Code', lakonan Tom Hanks dan banyak lagi filem berjaya diterbitkan memperkukuhkan lagi identiti The Asylum sebagai pengeluar filem berkualiti rendah yang menghiburkan.

Modus operandi The Asylum mula bercambah, selepas sebuah pengedar filem di Jepun hadir ke The Asylum meminta mereka menerbitkan sebuah filem berkenaan pertarungan maut di antara seekor ikan jerung dan sotong gergasi. Idea itu yang unik walaupun mengarut sudah pastilah akan ditolak awal-awal penerbit-penerbit lain tetapi The Asylum berjaya merealisasikan idea itu.

'Mega Shark vs Giant Octopus' diterbitkan pada 2009 membawa kepada kejayaan besar dari segi jualannya di seluruh dunia. Proses pembikinan idea sehinggalah filem itu siap hanya memakan masa selama 2 bulan. Ini sedikit sebanyak mengubah visi The Asylum untuk mula mengeluarkan bukan sahaja sekadar filem berkonsep mockbuster, malahan filem yang mempunyai idea asli dengan konsep yang gila-gila.

Kerap bekerjasama dengan saluran televisyen Syfy dalam membantu menayangkan filem mereka, The Asylum membentangkan idea berkenaan sebuah filem sains fiksyen yang tak pernah difikirkan orang.

Ideanya memang gila - bayangkan puting beliung dipenuhi dengan ikan jerung dan usaha orang ramai untuk menyelamatkan diri mereka daripada serangan puting beliung itu?

Konsep itu sekiranya dibawa kepada penerbitan biasa sudah pastilah akan ditolak serta merta kerana jelas mengarut serta tidak punya nilai artistik yang menarik. Syfy yang terkenal sebagai tuan rumah filem-filem The Asylum, tidak menolak idea itu malahan meluluskannya dan bersetuju untuk menyuntik dana menerbitkannya.

Bagaimanapun, bukan semua orang mampu menerima idea sedemikian rupa. Lebih 100 orang pelakon menolak tawaran untuk membintangi filem itu termasuklah pelakon Ian Ziering, yang akhirnya bersetuju untuk menerima tawaran itu atas faktor keperluan kewangan.

Ditayangkan kali pertama melalui saluran Syfy, 'Sharknado' berjaya mendapatkan 1.37 juta penonton, satu angka yang kurang memberangsangkan berbanding angka purata 1.5 juta penonton untuk keseluruhan saluran Syfy.

Bagaimanapun, filem itu mula diperkatakan oleh artis-artis Hollywood melalui media sosial. Melihat populariti yang timbul tanpa sengaja, Syfy menayangkan semula filem itu untuk kali kedua dan ketiga. Pada tayangan ketiga, Sharknado berjaya mencapai jumlah penonton 2.1 juta orang, menjadi filem Syfy paling tinggi jumlah tontonannya ketika itu.

Demam Sharknado mula melanda Hollywood, menjadi bualan ramai orang yang memuji ideanya yang mengarut tetapi sangat asli serta kualiti filem yang baik tetapi mengarut. Di Twitter, rekod 5,000 twit seminit berkenaan #Sharknado dicapai membuktikan demam Sharknado mula menjadi realiti.

Filem kedua Sharknado, 'Sharknado 2 : The Second One' diterbitkan pada tahun 2014 berjaya memecah rekod jumlah penonton filem pertama dengan seramai 2.77 juta orang menonton tayangan pertamanya di Syfy.

Ekoran sambutan yang sangat memberangsangkan serta kemampuan kewangan yang dipacu Sharknado - The Asylum terus mengeluarkan beberapa siri filem Sharknado dengan yang terbaru adalah filem ke enam dan terakhir, 'The Last Sharknado' yang bakal terbit bulan Ogos 2018.

Bagi Ian Ziering, pelakon utama siri Sharknado - dia adalah pemenang terbesar selepas mengambil risiko membintangi siri filem ini. Walaupun pada mulanya menolak tawaran itu kerana bimbang reputasinya sebagai pelakon musnah, namanya mula dikenali sebagai bintang utama Sharknado. Dilaporkan dalam filem kelima 'Sharknado 5 : Global Swarming', Ziering dibayar $500,000 untuk memegang watak utamanya, meningkat berkali-kali ganda berbanding bayaran yang diterima untuk filem pertama 'Sharknado' iaitu $100,000.

Jumlah ini hampir dua kali ganda lebih tinggi berbanding bayaran $300,000 diterima Gal Gadot untuk membintangi filem Wonder Woman yang diterbitkan studio lebih besar dengan bajet berkali-kali ganda lebih banyak.

Ttidak ramai yang mengetahui berapakah keuntungan sebenar yang dijana daripada siri filem Sharknado.

Bagaimanapun keuntungannya dilihat mampu mengekalkan The Asylum beroperasi dengan selesa, terus menerbitkan filem-filem mockbuster seperti filem Atlantic Rim (Pacific Rim) Avengers Grimm (The Avengers) Road Wars (Mad Max Fury Road) dan The Fast and The Fierce (The Fate of The Furious) diselang selikan dengan idea-idea asli yang difilemkan dengan bajet yang kecil.

Sharknado terus menjadi tulang belakang The Asylum sehingga kini dan filem ke enam Sharknado bakal menjadi filem terakhir menggunakan idea puting beliung yang penuh dengan ikan jerung.


5 Pemain Bola Sepak Yang Merosakkan Karier Mereka Sendiri

Pemain-pemain dalam senarai ini adalah pemain yang hebat suatu ketika dahulu, namun disebabkan sikap dan kesombongan diri, mereka akhirnya menghancurkan kerjaya mereka sendiri. Disiplin dan sikap adalah sesuatu yang boleh diubah, bergantung atas individu itu sendiri, dan tidak terhad kepada dunia bola sepak sahaja. Semoga kisah mereka memberi pengajaran kepada kita semua untuk terus berusaha dan bersikap rendah diri.

Nicolas Anelka kelihatan menghampiri kemuncak kejayaan dalam kariernya apabila berjaya merembat masuk sebanyak 17 gol sepanjang 35 perlawanan mewakili Arsenal ketika musim 1998-99. Dibeli daripada Paris Saint-Germain tahun sebelumnya, pemain Perancis itu menjadi salah seorang bakat yang sangat dimahukan oleh kelab-kelab besar Eropah, walaupun baru hanya berusia 20 tahun. Bakat yang ditonjolkan oleh beliau juga berjaya menarik minat Real Madrid untuk membelinya daripada The Gunners dengan tawaran harga pada £22.3 juta (nilai yang sangat tinggi pada waktu itu).

Arsene Wenger bersetuju dengan tawaran tersebut. Dengan nasihat abangnya Claude Anelka, pemain muda tersebut telah membuat permintaan kenaikan gaji di Arsenal sebelum berangkat ke Real Madrid. Di Madrid, penyerang itu gagal mempamerkan aksi yang meyakinkan, dan dijual ke kelab demi kelab, sebelum akhirnya berjaya mencipta semula kejayaan dalam kerjayanya ketika bersama Chelsea.

Jack Rodwell mempunyai peluang untuk menjadi hero buat Everton namun segalanya tidak membuahkan hasil. Seorang peminat Everton sejak kecil, beliau memenuhi fantasi masa kecilnya itu dengan bermain dengan kelab tersebut, sebelum dipancing oleh Manchester City pada 2012. City menandatangani pemain tersebut kerana mereka perlu memenuhi kuota pemain tempatan, di mana beliau hanya memanaskan bangku simpanan pada kebanyakan masa sepanjang musim.

Akhirnya beliau dijual ke Sunderland pada harga £10 juta. Pada awal penyertaannya bersama Sunderland, kelab tersebut gagal untuk memenangi sebarang perlawanan. Walaubagaimanapun, pemain berusia 25 tahun ini masih mempunyai masa yang cukup untuk berkembang menjadi pemain yang lebih baik. Gareth Bale gagal memenangi 21 perlawanan pertama ketika bersama Tottenham Hotspurs, namun akhirnya berjaya memenangi trofi Champions League bersama Los Blancos.

Tiada pemain bola sepak yang sukakan minuman alkohol seperti mana George Best sukakannya, namun siapa sangka minuman tersebut yang menjadi penyebab kematian pemain lagenda ini. George Best adalah seorang pemain yang sangat berbakat, namun kebolehannya itu seringkali dibayangi oleh penggunaan alkohol, serta perbelanjaan kekayaan secara tidak berhemah yang akhirnya menyebabkan kehancuran kerjaya bola sepaknya sendiri.

Pada tahun 1969, bekas pemain Manchester United ini mengumumkan bahawa beliau telah berhenti menggunakan minuman beralkohol serta tidak lagi 'bermain' perempuan, namun janjinya itu hanya bertahan selama 20 minit. Cintanya terhadap alkohol memberi banyak masalah kepada dirinya sendiri, sehinggalah menjadi penyebab kematiannya.

Pemain kebangsaan Brazil ini menarik perhatian ramai ketika beliau bermain untuk Parma di Itali, menjaringkan 23 gol sepanjang 37 perlawanan liga. Namanya terus disebut-sebut selepas menjadi seorang penyerang elit untuk Inter Milan pada musim kedua bersama kelab tersebut. Jaringan sebanyak 38 gol sepanjang 78 perlawanan menyakinkan Inter Milan untuk menyambung kontrak beliau untuk 5 tahun seterusnya. Perubahan nasibnya itu turut menandakan bermulanya pengakhiran kerjaya buat Adriano.

Pemain Inter Milan itu mula lebih kerap ke kelab malam, mempamerkan aksi hambar ketika perlawanan, dan menghadapi masalah disiplin. Pemilik Inter Milan, Massimo Moratti memberi cuti tanpa gaji kepada beliau, sebelum digugurkan dari skuad tersebut pada tahun 2009. Kini, Adriano lebih banyak meluangkan masa bersama gengster tempatan di Brazil.

Arsene Wenger membawa pemain kebangsaan Togo ini daripada AS Monaco untuk bersama Arsenal, dan menjadikan beliau pemain kegemaran dalam musim pertamanya bersama Emirate. Berjaya bersama kelab tersebut, akhirnya beliau berpindah ke Manchester City dengan bayaran perjanjian sebanyak £25 juta. Beliau berkata perpindahannya ke City bukanlah kerana wang.

Sejak bersama kelab itu, Adebayor mula bermasalah, gagal menghadirkan diri ke latihan, dan kerap kali membuat permintaan yang bukan-bukan, serta meminta bayaran yang lebih tinggi. Seorang penyerang berbisa, kerjayanya terbantut dek kerana kesombongan dirinya sendiri. Antara kelab terbaru yang mengundurkan diri daripada membelinya dalah Lyon, yang menganggap beliau adalah suatu masalah yang terlalu mahal. Kini, Adebayor bermain untuk İstanbul Başakşehir, di Turki.

Siapa lagi pemain bola sepak berbakat yang bermasalah yang akhirnya memakan diri mereka sendiri?


Semua Yang Anda Patut Tahu Tentang Lipan Bara (Scolopendra Subspinipes)

Scolopendra Subspinipes - nama saintifik bagi spesis lipan yang dipanggil sebagai lipan bara oleh kita rakyat Malaysia. Spesis lipan ini ditakuti ramai kerana sengatannya yang dikatakan akan menyebabkan kesakitan yang luar biasa. Ada yang mengatakan sengatannya sangat berbahaya sehingga boleh menyebabkan kematian. Adakah pendapat ini benar?

Jadi untuk mengetahui dengan lebih mendalam, Iluminasi.com menyediakan sedikit info tentang sifat, habitat dan jawapan tentang peraoalan mengenai betapa bahaya sengatan lipan bara.

Spesis lipan ini boleh membesar sehingga sekitar 20 cm panjang. Tubuh badan lipan bara ini biasanya berwarna merah ataupun coklat kemerahan dengan kaki yang berwarna kuning atau oren kekuningan. Persamaan lipan ini dengan spesis-spesis lipan yang lain adalah tubuh badannya yang mempunyai 21 bahagian dan setiap bahagian memiliki sepasang kaki.

Di bahagian kepalanya pula, terdapat sepasang sesungut yang dikenali sebagai forcipules dan ia adalah 'senjata utama' yang digunakan untuk membunuh mangsa mereka.

Spesis ini boleh ditemui di semua kawasan tanah sekitar atau sekeliling Lautan Hindi, negara-negara Asia beriklim Tropika dan juga Sub-Tropika(termasuk Rusia), Amerika Tengah dan Selatan, dan juga kepulauan Carribean. Mereka biasanya sangat aktif dan memburu makanan atau mangsa di waktu malam.

Pada waktu siang, mereka biasanya lebih cenderung berada di kawasan yang gelap dan lembab, seperti di bawah batu, di celah-celah kayu atau di ruang-ruang kecil yang sempit. Jika di rumah, mereka biasanya dijumpai di alam tandas.

Seekor lipan bara yang cukup besar mampu membunuh seorang bayi, namun tidak untuk seseorang yang sudah dewasa kecuali mereka sudah sangat tua dengan antibodi yang sudah lemah ataupun mereka sememangnya sudah sangat lemah disebabkan penyakit yang kronik, walaupun ada sesetengah spesis lipan yang mempunyai bisa yang sangat kuat dengan dibantu oleh sesungut yang juga sangat kuat cukup kuat untuk menembusi kasut seorang lelaki dewasa.

Ia tidak seperti tebuan yang akan meninggalkan 'sengat' di tubuh manusia, jadi dalam satu-satu masa ia boleh menyengat manusia beberapa kali. Persatuan Perubatan Wilderness di Amerika Syarikat juga pernah menyatakan, Tidak ada kematian disebakan ioleh sengatan lipan pernah dilaporkan, dan mereka turut menjelaskan bahawa sebanyak hampir 1000 kelenjar racun diperlukan untuk membunuh seorang manusia dewasa.

Berdasarkan kisah seorang blogger iaitu saudara Azram Sulong, beliau pernah digigit lipan bara di bahagian leher. Menurutnya, dalam tempoh awal selepas disengat, kesakitan yang dirasai tidaklah begitu ketara.

Namun selepas tempoh lebih kurang satu jam, kesakitan yang dialami tidak terperi sehingga menyebabkan beliau muntah beberapa kali. Beliau mendapatkan rawatan di hospital dan diberikan beberapa suntikan untuk menghilangkan rasa sakit tersebut dan dibenarkan pulang.

Namun tidak sampai tempoh satu jam selepas itu kesakitan yang dialami kembali berulang dan kali ini lebih teruk dari kesakitan yang pertama. Beliau percaya itulah tahap kemuncak kesakitan yang dialami. Beliau hanya memakan pil yang dibekalkan doktor untuk menghilangkan kesakitan tersebut.

Selepas itu, dalam tempoh lebih kurang dua jam, kesakitan tersebut mulai berkurangan. Katanya, rasa sakit akan hilang dalam 80% selepas 12 jam dan akan sembuh sepenuhnya selepas tempoh 24 jam.

Jika anda tidak bernasib baik dan disengat oleh lipan bara, anda mungkin perlu bersedia merasai kesakitan yang sangat ketara dan berpanjangan, di mana jika kesakitan tersebut dinilai dari skala 1 hingga 10, ia mungkin berada di skala 10.

Anda juga mungkin akan demam, rasa tidak bermaya, kulit di bahagian terkena sengatan akan menjadi sensitif, bengkak dan kemerah-merahan dan juga merasa kebas. Jadi apa yang boleh anda lakukan jika anda disengat lipan bara? Gunakan air panas, tetapi tidak terlalu panas (tidak lebih dari 45°C)dan sapukan di kawasan yang terkena sengatan untuk mengurangkan rasa sakit.

Anda juga boleh membuat rawatan menggunakan ais sama seperti jika terdapat kecederaan otot atau anda boleh mendapatkan 'pain killers' di mana-mana farmasi atau klinik berhampiran.


6 Rahsia Yang Selalu Dipendam Dan Jarang Diberitahu Lelaki

Wanita adalah makhluk yang tersangat unik dan rumit. Untuk memahami mengambil masa yang lama dan ia berbeza bagi setiap wanita.

Namun, itu tidak membuatkan golongan lelaki adalah ringkas. Sama seperti wanita, lelaki juga mempunyai aspek-aspek yang perlu difahami tanpa perlu dijelaskan.

Mungkin ini kedengaran seperti tidak dijangka, namun lelaki tidak selalu mahu untuk terlibat dalam situasi yang sukar, membuat keputusan dan juga bertanggungjawab terhadap akibatnya.

Kadang-kala, lelaki hanya mahukan masa untuk diri mereka sendiri untuk menikmati saat-saat tenang tanpa berbuat apa-apa. Ya, tanpa berbuat apa-apa.

Lelaki berfikiran secara global dan cenderung untuk tidak mengendahkan perkara remeh.

Wanita sepatutnya memahami dan menerimanya, bukannya memaksa mereka untuk memberi perhatian terhadap semua butiran-butiran kecil.

Mungkin wanita patut mengikut contoh lelaki kerana wanita sering menumpukan perhatian pada perkara yang remeh, yang mana menghilangkan semua kegembiraan yang sepatutnya dinikmati, secara keseluruhan.

Boleh tak anda bayangkan bahawa lelaki tidak menghabiskan setiap minit dalam hidup mereka dengan berfikir mengenai perkara penting seperti ansuran kereta dan rumah dan lain-lain?

Di ketika wanita menyangkakan lelaki sedang berfikir sesuatu yang serius, namun selalunya mereka hanya memikirkan perkara-perkara yang langsung tak masuk akal.

Sebagai contoh, adakah siput dikatakan bogel atau tiada tempat tinggal, jika ia kehilangan cangkerangnya?

Sebenarnya, lelaki menjadi mangsa keadaan kepada imej "hero" yang dicipta oleh masyarakat moden dan juga pihak media.

Imej ini telah memaksa mereka untuk sentiasa bertindak seperti mereka mengetahui segalanya bagi melindungi pasangan atau mengelakkan daripada berhadapan dengan rasa malu.

Ini sangat sukar bagi lelaki kerana mereka juga adalah manusia biasa seperti orang lain yang mempunyai rasa takut, bimbang dan sebagainya.

Seorang lelaki biasanya akan menatap dan menilai wanita yang mereka terserempak. Namun, ia tidak bermakna lelaki adalah mata keranjang kerana ia berlaku kepada semua jenis wanita.

Dan disebabkan kemampuan lelaki untuk menilai wanita berdasarkan penampilan mereka, mereka dapat memilih wanita yang terbaik untuk menjadi ibu kapada anak-anak mereka.

Ia adalah sifat semulajadi lelaki dan ia tak dapat dielakkan.

Ramai wanita yang tersalah anggap bahawa mereka sahaja yang memerlukan sokongan, hanya disebabkan mereka adalah "wanita".

Tanpa disedari, lelaki juga memerlukan sokongan emosi sama seperti wanita. Ia sangat penting bagi setiap lelaki dan di mana-mana sahaja.

Hidup di zaman yang tersangat mencabar membuatkan tekanan emosi kerap berlaku dan ia tidak mengenal jantina.

Jadi, jika anda melihat pasangan anda tertekan, cuba berikan sokongan emosi dan anda akan menyedari bahawa dia akan sangat menghargainya.


Bagaimana Rakyat Afrika Menghasilkan Lampu Daripada Graviti - GravityLight

Elektrik merupakan satu keperluan bagi setiap manusia di atas muka Bumi. Malangnya, tidak semua manusia dapat menikmati keperluan ini terutamanya golongan miskin di India dan negara-negara Afrika.

Pada waktu malam, golongan yang kurang bernasib baik ini terpaksa bergantung kepada lampu yang menggunakan minyak tanah bagi menerangi rumah mereka. Situasi ini sama seperti zaman datuk moyang kita dahulu yang masih belum dapat menikmati kemudahan tenaga elektrik dengan menyeluruh.

Sekiranya anda tidak tahu, penggunaan lampu yang menggunakan minyak tanah bukanlah sesuatu yang bagus untuk kesihatan dan keselamatan diri. Penghuni rumah yang menggunakan lampu minyak tanah ini mempunyai risiko lebih tinggi untuk mendapat penyakit kanser akibat daripada menghidu asap yang dihasilkan oleh lampu minyak tanah ini.

Selain itu, lampu minyak tanah ini juga mendatangkan ancaman keselamatan kepada penggunanya. Sebagai contoh, kebocoran atau sekiranya lampu ini terjatuh ke lantai, ianya boleh menyebabkan kebakaran yang besar dan meragut nyawa. Secara statistik, 2.5 juta orang penduduk India mati akibat kebakaran yang terhasil daripada lampu minyak tanah ini.

Selain ancaman kesihatan dan keselamatan, penggunaan lampu minyak tanah juga tidak efisien daripada segi kos. Bagi golongan yang kurang bernasib baik ini, biasanya mereka terpaksa memperuntukkan sehingga 10% hingga 20% daripada pendapatan untuk membeli minyak tanah bagi kegunaan lampu ini.

Malangnya, di seluruh dunia terdapat kira-kira 1.5 bilion manusia yang masih lagi bergantung pada penggunaan lampu minyak tanah pada waktu malam. Tidakkah terdapat alternatif lain yang lebih selamat dan murah daripada lampu minyak tanah ini?

Dua orang pereka daripada London, Martin Riddiford dan Jim Reeves telah mendapat idea untuk menghasilkan prototaip GravityLight, iaitu sebuah lampu yang dihasilkan tanpa menggunakan tenaga elektrik. Ianya juga boleh digunakan untuk mengecas bateri dan menghidupkan radio.

Kedua jurutera ini telah menghabiskan kira-kira 4 tahun bagi membina idea dan protaip projek ini sebagai sebuah projek sampingan. Bagi merealisasikannya, mereka telah melancarkan kutipan sumbangan (crowdfunding) di laman web IndieGoGo.

Kempen pertama yang dilancarkan di IndieGogo telah tamat pada 18 Januari 2013. Dalam kempen ini, mereka berjaya memperoleh sumbangan $399,590 daripada 6219 orang penderma. Jumlah ini adalah 727% melebihi sasaran awal mereka.

Menyedari akan sambutan hangat yang diberikan, mereka kemudiannya telah melancarkan kempen yang kedua di IndieGoGo dengan tajuk "GravityLight 2: Made in Africa". Kempen ini telah tamat pada 18 Julai 2015 dan dana ini akan digunakan untuk menghasilkan model GravityLight versi baru yang telah ditambah baik setelah mendapat pelbagai maklum balas daripada orang ramai.

Kutipan dana yang melebihi sasaran ini juga membolehkan mereka menghasilkan setiap unit GravityLight pada harga yang lebih murah, iaitu sekitar $5 bagi setiap unit. Malah, model GravityLight yang baru ini juga dikatakan lebih tahan lasak dan mampu bertahan lebih lama daripada model yang pertama.

Daripada dana yang dikumpul ini, mereka berjaya menghasilkan lebih 1000 unit GravityLight untuk diberikan kepada golongan miskin di India dan Afrika. Oleh itu, mereka juga mendapatkan bantuan badan bukan kerajaan (NGO) bagi menghulurkan GravityLight ini kepada golongan yang memerlukan.

Persoalannya, bagaimanakah alat ini berfungsi? Nama "GravityLight" itu sendiri memberikan gambaran bagaimana alat ini berfungsi, iaitu menggunakan tekanan graviti. Secara umumnya, tiada kos yang perlu dibayar untuk mengoperasikan GravityLight ini.

Setiap kit GravityLight hadir dengan sebuah lampu boleh laras dan sebuah beg untuk meletakkan bebanan (batu, pasir, tanah dll). Lampu ini boleh dihidupkan dengan meletakkan bebanan seberat 10 kg kedalam beg yang diberikan. Angkat beg tersebut dan lepas. Secara perlahan-lahan ianya akan jatuh disebabkan tekanan graviti dan menarik tali yang disambungkan dengan gear.

Gear yang bersambung dengan generator elektrik akan terus berputar, lalu menghasilkan tenaga elektrik. Gerakan secara berterusan akan menghasilkan tenaga elektrik yang mampu bertahan untuk kira-kira 25 minit. Sekiranya memerlukan lagi tenaga elektrik, angkat kembali bebanan dan lepaskannya.

Sementara itu, model kedua GravityLight yang dikenali sebagai GL02 pula didatangkan dengan dua buah lampu yang dikenali sebagai SatLight bersama-sama kabel penyambung. Kedua-dua SatLight ini pula akan disambungkan kepada unit GravityLight yang utama secara siri.

Ini membolehkan setiap SatLight ini dibuka atau ditutup secara berasingan. Sehingga 4 SatLight boleh disambungkan kepada GravityLight, membolehkannya menerangi beberapa bahagian lain dalam rumah dalamsatu-satu masa. Selain itu, terdapat beberapa penambahbaikan pada GL02 bagi membolehkannya lebih efisyen daripada model sebelumnya.